c: text/html

text:
Bureau Rampenbestrijding Aruba, Meteo y DOW
ORANJESTAD (AAN): Den un conferencia di prensa extraordinario na cede di Bureau Rampenbestrijding Aruba, a duna un update relaciona cu mal tempo cu ta na caminda diahuebs.
Rino Hermans di Bureau Rampenbestrijding Aruba a indica cu e sistema tropical mihor conoci como Invest 91-L a hala hopi atencion den medionan social, y e ta kere ta prudente pa informa comunidad riba e desaroyo di e sistema y kico nos por spera segun analisis di Meteo den consulta cu Hurricane Center na Miami.
Señor Hermans a aclarea cu Aruba no a declara un crisis pa e sistema aki, considerando cu ta trata di un tropical wave structura, pero no ta trata di un Tropical Depression y tampoco un Tropical Storm. E ta cargando un cantidad di awa, pero no mucha mas di loke a experencia den e prome tropical warning pa Bonnie, cu a trece 38 milimeter di awa.
Loke nan ta calcula cu lo afecta Aruba den e siguiente oranan ta mas o menos 45 milimeter di awa. Normalmente Aruba tin e capacidad di carga un yobida di 80 milimeter di awa, pero considerando e ultimo awaceronan cu a cay na Aruba y segun analisis di saturacion di tera, Bureau Rampenbestrijding ta premira cu e movilidad di trafico despues cu e sistema pasa por wordo hopi afecta. E fluho di awa pa bay lama por dura cu normal.
Nan ta urgi doñonan di trabao pa considera cu empleadonan por tin dificultad di yega trabao. Hermans a enfatiza cu nan no a cera ningun negoshi y tampoco a tuma otro medidanan.
METEO
Meteo a indica cu for di weekend nan a mira un ola tropical basta bon forma den parti central di Atlantico, pero tabatin un low chance di desaroya, pero segun dianan a pasa esaki a cuminsa mas forma y yegando banda di Zuidoost di Barbados, e pronostico a cambia pa un 'medium to high chance' di desaroya. E sistema a cuminsa drenta area di Caribe y por trece un cantidad grandi di awa den siguiente 24 pa 48 ora.
Meteo a saca un alerta pa mal tempo ta drentando na vigor pa Aruba, for di Diahuebs 6 October 2022 for di 6:00 am, te cu Diasabra 8 October 2022 pa 12:00 pm.
https://diario.aw/categories/noticia/general/mal-tempo-por-trece-entre-25-pa-45-milimeter-di-awa#sigProIdeb16350707

robotstxt: allowed

filter: keep


text:
WILLEMSTAD- 2 desèmber 2014:- E kompania di aviashon JetBlue Airways a lansa entrante 2 di desèmber dos bes pa siman buelo direkto entre New York i Kòrsou. Awor JetBlue ta ofresé 121 buelo diario for di Estádos Unídos pa Karibe di kual 56 buelo diario ta buelonan direkto for di New York, John F. Kennedy International Airport (JFK) i Newark Liberty International Airport (EWR). E dos aeropuertonan aki ta kubri 26 ruta pa e region di Karibe. JetBlue ta e aerolínea ku ta ofresé mas tantu ruta for di Estádos Unídos pa e área di Karibe ku kualke otro aerolínea. Na yegada di e promé buelo a hiba palabra Minister di Desaroyo Ekonómiko, sr. Stanley Palm, Vice Presidente di JetBlue, sr. Jeffrey Goodell, CEO di CAP sr. Ralph Blanchard i CEO di CHATA, sra. Lizanne Dindial.
“Nos ta kontentu di por añadí un destinashon mas na nos mapa di ruta den Karibe ku e úniko buelo direkto pa Kòrsou for di New York. E isla ta un hoya skondí kual nos ta spera hopi biahero merikano lo bin deskubrí. Ku un tersera parti di nos ret den Karibe i Latino Amérika nos lo sigui ku e esfuersonan pa ekspandé kontinuamente pa ofresé nos klientenan mas tantu posibilidat entre destinashonnan den Karibe kaminda nan por bai pa relahá i disfrutá di e playanan mas bunita na mundu òf bishitá amigu i famianan” sigun sr. Robin Hayes, Presidente di JetBlue.
E 2 buelonan direkto for di JFK pa Kòrsou ta riba djamars i djasabra ku un airbus A320 ku ta ofresé biaheronan un servisio ekselente. E skema di buelo ta: sali 09:00 di mainta for di JFK i yega Kòrsou 2:34 mèrdia i sali Kòrsou 3:45 i yega JFK 7:30 anochi. Personanan ku biaha ku JetBlue pa JFK lo eksperensia un sala di yegada di JFK International Airport super moderno i kompletamente renobá ku a inougurá luna pasa.
“Awe ta un dia grandi pa nos isla i nos ta kontentu di por yama e buelo direkto di JetBlue bon biní na Kòrsou,” asina Minister di Desaroyo Ekonómiko sr. Stanley Palm a duna di konosé. “ Kòrsou a floresé i bira un di e islanan mas diverso i outéntiko den region di Karibe. Komo un isla nos ta rekonosé e importansia di ofresé nos bishitantenan opshonnan di buelo efisiente i aksesibel, i nos ta sigur ku e atkisishon aki lo kumpli ku e demanda ku nos ta mira for di e área Tri-state.”
“CAP ta sumamente kontentu di por yama bon biní na JetBlue den e ret di aerolíneanan internashonal ku ta ofresé nan servisionan na nos aeropuerto. JetBlue ta un aerolínea ekselente, i huntu ku e potensial eksepshonal di e merkado nortost di Estádos Unídos e servisio nobo aki lo forma un kombinashon fuerte ku por benefisiá Kòrsou i e produkto turístiko na un manera signifikante i positivo. Nos lo hasi nos parti pa yuda JetBlue hasi e servisio nobo aki mas eksitoso posibel” asina sr. Ralph Blanchard, CEO di CAP a ekspresá.
Ofisina di Turismo di Kòrsou (CTB), Curaçao Airport Partners (CAP) i Curaçao Hospitality and Tourism Association (CHATA) ta mira e importansia di mas airlift entre Kòrsou i Estádos Unídos i ta p’esei a traha huntu pa asina logra ku JetBlue Airways a keda añadí na e skema di buelonan pa nos isla. CTB, CAP i CHATA ta yama JetBlue Airways un kaluroso bon biní i ta spera di por konta ku un fluho di turista kontinuo i kresiente for di New York.


text:
Nos Tur ta Protehá Naturalesa
Uni Ku Naturalesa
Pa nos, naturalesa no ta kontrali na e ser humano, pero nos ta un parti inseparabel di dje. Nos ta stima nos naturalesa ku ta riku na mata, animal i hende den gran diversidat. Nos tá naturalesa!
Biodiversidat i sobrebibensia di mundu tin gran balor pa nos. Pa e motibu aki nos ta hasi tur kos pa protehé i restouré. Esaki sigur ta algu ku mester di dje urgentemente, paso nos ta kansando e mundu mas di loke e por soportá. Nos ke restourá e relashon entre e ser humano i naturalesa, den un mundu kaminda tur dos por krese i floresé. Asina e futuro generashonnan por disfrutá di e naturalesa meskos ku nos a hasi. Tur persona ku tin amor pa naturalesa por uni ku nos i hasi un kontribushon.
Konekshon ta un di nos balornan fundamental. Mas mihó i mas habrí nos ta den esaki, mas nos por realisá nos idealnan, den tur forma i ku mas tantu hende i organisashonnan posibel. Ku nos, nan ta bira parti di e movementu i nan ta kontribuí na algu mas grandi pa generashonnan di futuro: un mundu kaminda personanan i naturalesa por krese i floresé. E union aki ta eksaktamente loke WWF ta stima i lucha p’e.
Tur dia di nobo, ku alma i kurpa, ku tur kos i ku tur hende. Esei ta nos mishon.


text:
The Bottom/Oranjestad- St. Eustatius i Saba ta e úniko dos lugánan den Reino Hulandes ku por a selebrá karnaval den aña 2021. Esaki danki na ousensia di kasonan aktivo di Covid-19 i, den kaso di Saba, un grado di bakunashon hopi haltu. Tambe ta hunga un ròl ku, kontrali na otro lugá den Reino, Saba ku Statia ta selebrá nan karnaval den luna di yüli.
Gobièrnu di St. Maarten na promé instante a kontemplá pa laga karnaval, ku ta selebrá einan na aprel di tur aña sigui numa, pero basta lihé a kambia nan pensamentu.
Covid-19 sigur no tabata den mente di e Sabano i Statianonan, ku a selebrá nan karnaval ku hopi smak. E karnaval di Saba e aña aki tabata parse mihó organisá i mas diverso ku ta e kaso na otro aña, i esun di Statia tambe tabata hopi animá i kolorido. Nan gran marcha a konosé un total di 6 grupo.
Break
E selebrashon di karnaval ta nifiká tambe ku Saba ku Statia ta e úniko dos islanan den Karibe Hulandes ku tabata tin un ‘break’ di 1 aña den selebrashon di karnaval, pa ta eksakto e aña 2020. Tur otro isla tin ku warda por lo ménos te aña 2022 promá ku nan por bolbe selebrá karnaval manera di kustumber.


text:
Mariano ‘Pitòsh’ Heyden a keda promové resientemente komo Profesor na Universidat di Monash na Melbourne, Oustralia. Profesor Dr. Heyden tabata Profesor Asosiá na Departamentu di Maneho i Fakultat Empresarial i di Ekonomia na Universidat di Monash durante di último 6 aña despues di a kuminsá su karera na Universidat di Newcastle na Oustralia.
A rekonos’é ku e promoshon aki pa su kontribushon na Universidat di Monash den áreanan di aktividatnan akadémiko: investigashon, edukashon i enbolbimentu.
E ta tambe for di 1 di yanüari 2022, direktor HDR, e delegado ku outoridat pa mayoria asuntu i pa guia di kandidatonan ku ambishon pa nan Ph.D. E ta konosí bou di koleganan internashonal pa vários investigashon, publikashon i presentashon.
Profesor Dr. Heyden a nase na Kòrsou i a bai Cayena Kleuterschool, Berg Carmel College, Radulphus College i Universidat di Kòrsou. El a haña su Master den Filosofia na Erasmus Research Institute for Management na Rotterdam, Ulanda, kaminda el a haña tambe su título di Doktor.
Ora ku a puntr’é kon el a yega asina leu, el a kontestá ku ora a mand’é lesa un buki, el a les’é e buki dos biaha. E no ta mira su resultado komo produkto di un lucha pero komo resultado di no pèrdè bo meta for di bista i pa lesa mas tantu posibel pa sa mas tantu posibel.
Su mayornan Mariano i Reyna Heyden-Joe i famia ta selebrando su logro ku gratitut i ta yama danki na kada persona ku di un forma òf otro a kontribuí na su desaroyo personal i profeshonal.


text:
Sala Bruce Crispin plus patio y bar cu cushina
Bo ta bay tin un actividad grandi, un fiesta, brindis etc? Y bota desea un sala cu un luga mas amplio? Haci uzo di nos Sala Bruce Crispin plus nos patio y bar cu cushina. Ideal pa cualkier celebracion y pa pasa un tempo agradabel. Nos ta ofrece hopi comodidad pa celebra cualkier ocasion, haci uze di tur esaki nan pa e mihor experencia pabo!
Haci bo reservacion akinan cu nos y selecciona e fecha desea y e orario cu ta cuminsa y finalisa e uzo di e sala y nos patio.
Ta inclui
– Stoel, mesa y cocktail tables
– Bar
– Cooler, microwave y perculator
Miembro
Prijs pa e prome 4 ora – AFL. 420,-
Prijs pa cada ora adicional – AFL. 80,-
No-miembro
Prijs pa e prome 4 ora – AFL. 580,-
Prijs pa cada ora adicional – AFL. 120,-
Prijs scol*
Prijs pa e prome 4 ora – AFL. 320,-
Prijs pa cada ora adicional – AFL. 55,-
Deposito di Fl. 200,-
*Estrictamente pa actividad di scol (alumno/personal di scol)


text:
DEN HAAG – Aruba, Kòrsou i Sint Maarten urgentemente mester di sèn i ta spera ku Hulanda lo suavisá e kondishonnan p’esaki. “Nos no ta negoshá tokante nos proposishon”, awor promé minister Rutte tambe ta bisa firmemente.
For di yüli e kondishonnan ta riba mesa, pero tanten ku e islanan no bai di akuerdo òf kumpli, no ta bini sèn. E islanan ta teme ku ta hasi nan outonomia i demokrasia bashí si nan bai di akuerdo ku e kondishonnan hulandes.
Aruba ta rabiá ku Hulanda
E tono di Aruba e lunanan ku a pasa a keda amabel i diplomátiko kontra Hulanda. Te e siman aki. Aruba ta akusá sekretario di estado Raymond Knops (Relashonnan den Reino) ku pa di dos bia ‘na delaster momentu el a kambia e kondishonnan pa e di tres fiansa di emergensia’. En bes di 95 mion euro pa tres luna, awor Aruba mester kubri sinku luna ku e suma aki. E ora ei atrobe e isla ta hañ’é den problema di pago i gobièrnu ta bisa ku mester fia sèn èkstra.
E representante arubano Guillfred Besaril: ‘Nos ta esun di mas bon mucha di klas i ta straf nos.’ (na hulandes)
Sekretario di estado Knops ta ‘sumamente sorprendí’ ku Aruba no por aseptá e kondishonnan pa un di tres fiansa. Ademas: ‘Nos a papia dos luna largu, tambe durante di mi vakashon. Si bo tarda hopi e ora ei, naturalmente no t’asina ku e términonan ei ta keda meskos.”
Staatssecretaris Sekretario di estado Knops (na hulandes)
P’esei gabinete hulandes ta kere ku lo dura ‘simannan largu’ promé ku e fiansanan di corona finalmente lo bini. Promé minister Rutte mes tin speransa ku Den Haag i e islanan porfin lo bini kla? “Mi no ta ekspresá mi mes den e tipo di terminologia aki.”
“Mi ta komprondé ku polítika na e islanan ta kompliká pero naturalmente ta importante sí patuma un desishon un bia”, segun Rutte.
Fia sèn sin ayudo di Den Haag?
Aruba riba e merkado internashonal di kapital ta trata di haña un partido ku ke fia e isla sèn. Promé minister Evelyn Wever-Croes djaweps anochi den un spich na televishon a bisa ku el a haña un instansha ku ta ‘interesá’.
Sekretario di estado Knops djabièrnè ta indiká ku promé Aruba mester haña lus bèrdè di Den Haag. “Esaki posiblemente lo tin konsekuensha tambe pa e pakete di kondishon ku nos tabatin kla kaba for di yüli.”
Hulanda ke garantisá sentenar di mion di euro. E fiansa via Den Haag lo ta sin interes sí. Via e merkado internashonal e islanan lo mester paga bèk desena di miónes èkstra.
Gobièrnu arubano ta bisa, meskos ku Kòrsou i Sint Maarten, ku nan ke keda den kombersashon ku Hulanda ‘konstruktivamente’. E dos otro islanan (ainda) no tin un instansha riba merkado internashonal ku ta interesá pa fia nan sèn.
Promé minister Rhuggenaath ta ‘positivo’
Promé minister Eugene Rhuggenaath di Kòrsou djaweps tambe a tene un diskurso nashonal na radio i televishon. E kombersashonnan ku Hulanda el a yama ‘intensivo’ i ta tene nan for di ‘un punto di salida positivo’. Si lo yega na un akuerdo e no ta riska bisa.


text:
DEN HAAG – E partidonan di koalishon D66 i CDA ke pa akohida di mucha na e munisipionan karibense aun bira grátis. E gabinete hulandes ke pa e munisipionan Boneiru, Saba i Sint Eustatius mes kontribuí na pago di esaki, pero mas i mas partido no ta di akuerdo.
D66 i CDA ke pa sekretario di estado Alexandra van Huffelen (Relashonnan en Reino) wak di nobo si gabinete hulandes por supsidiá e akohida di mucha shen porshento.
Boneiru ke akohida di mucha grátis ‘kon ku bai bini’
Gabinete hulandes pa mas tempu kaba ke pa mayornan mes tambe kontribuí na e gastunan pa akohida di mucha. Munisipio di Boneiru ta resistí e plan ei. “Asta si ta solamente 5 dòler pa luna, ainda e ta keda ta un mal plan”, diputado Nina den Heyer (Asuntunan Sosial i Bienestar) a bisa anteriormente.
Segun e diputado mayornan ku tin problema finansiero, ainda ‘lo kumpra kuminda pa duna nan yu mas lihé ku nan lo saka e sèn ei pa akohida di mucha’. Hopi mayor ku ta traha ta laga nan yunan mas grandi wak i chikitunan.
Awor tin sosten for di CDA tambe
Akohida di mucha mester bira grátis na e munisipionan karibense sí òf nò? Ta esaki ta palabrá na Den Haag ya pa 2 aña kaba. Miembro di parlamento di D66 Jorien Wuite durante un deliberashon den Tweede Kamer a pidi atenshon pa esaki. “Tin e posibilidat pa hasi akohida di mucha grátis?”
‘Sinku porshento na Boneiru ta nifiká relativamente hopi sèn pa e mayornan’
Awor CDA tambe ta djòin e plan. Segun e miembro di parlamento Joba van den Berg gabinete hulandes mester tene mas kuenta ku e situashon ku e hendenan na e munisipionan karibense ta biba aden. “Sinku porshento ei, ta nifiká relativamente hopi sèn pa e mayornan. Pasobra e preisnan ei ta diferente.”
Van den Berg ademas ta pensa ku un kontribushon obligatorio no tin masha sentido, pasobra gobièrnu despues mester hasi gastu pa hasi e atministrashon di e kontribushon di mayor. “Tòg lo mi ker a pidi e sekretario di estado pa djis wak esaki mas pragmátikamente.”
Partidonan di oposishon PvdA, Groen Links, Partij voor de Dieren i Bij1 ta sostené e plan pa akohida di mucha grátis. Pero e pregunta ta si tin sosten tambe serka e dos otro partidonan di koalishon VVD i ChristenUnie.
’25 mion èkstra’
Boneiru ta kere ku e eskoho di previshon básiko pa e munisipionan karibense lo kosta 25 mion èkstra. “Esakinan no ta suma ku lo spanta Hulanda”, segun diputado Den Heyer.
Gabinete hulandes ke laga gobièrnu di Reino paga te 95 porshento di e gastunan. Segun sekretario di estado Van Huffelen e tres munisipionan karibense mes por disidí si nan por paga e sobra sinku porshento di nan propio bùdjèt di munisipio. “E espasio ei tei”, sekretario di estado Van Huffelen ta bisa.
Polítika na Boneiru tin krítika riba esaki pasobra e previshonnan sosial ta kana atras kompará ku loke hende ta haña den munisipio hulandes na Oropa. Den e munisipionan karibense hende ta haña ménos ònderstant, no ta eksistí kompensashon pa desempleo i mayornan mes mester paga enseñansa spesial pa yu ku adhd, ku outismo, òf altamente inteligente.


text:
Presentacion di e grafico awe a trese precupacion. Sinembargo e grafico no ta duna un bon refleho di e situacion real.
Aruba for di maart te cu awe 16 di augustus tin registra un total di 1102 caso positivo pa un poblacion di mas of menos 115 mil habitante, lagando afo mas di 10 mil turista cu a bishita nos isla for di juli cu nos a habri frontera. Tambe tin 898 caso activo na e momento aki, 11 persona interna den hospital, 200 recupera y 4 cu na momento di fayece tawata positivo pa covid, pero cu no a muri presisamente pa motibo di Covid-19.
Si nos compara nos hospitalisacion, e ta mas abou cu pais nan mas grandi riba e lista aki. Por ehempel, di tur e casonan 1.2% a wordo hospitaliza desde dialuna 3 di augustus, compara cu 3.5% y 5.1% di Hulanda i Sint Maarten respectivamente. Ademas di esey si nos mira nos mortalidad nos ta na number 85 di mundo compara cu Hulanda (16), Merca(10) i Sint Maarten (15). Tur esaki tin di haber cu Aruba ta test hopi mas liher cu e otro pais nan, significando cu nos lo gara hopi mas di e caso nan leve tambe.
Ciendo e isla cu a habri su frontera pa turismo cu tur medida y aplicando un maneho di test regularmente nos por conclui cu nos pais ta manehando e pandemia aki hopi bon compara cu paisnan den lock down.
Como un di e poco paisnan na mundo cu ta test regularmente, Aruba ta para na di 5 lugar cu mas test haci pa capita logico cu ora bo ta esun cu ta test mas, bo ta haya mas.
Paisnan cu no ta test hopi, no ta haya hopi caso positivo y no presisamente pasobra nan no tin caso.
Nos strategia di test agresivo ta dunando resultado positivo y no por ser compara zomar contra otro paisnan.
E virus di Covid-19 lo no desaparese y tardi of trempan tur pais na mundo tin cu deal cu ne. Aruba ta bezig ta deal cu ne awor y otronan lo tin cu atende cu ne despues.
Gobierno di Aruba y Crisis Team ta haci nan parti y comunidad tin pa haci di nan tambe. Sigui aplica tur e medidanan y sigui tur conseho. Bo salud ta den bo man, no laga esaki den man di ningun otro.
Hunto nos lo stop e transmicion di Covid-19 atrobé.


text:
Pa un par di dia caba DOW ta trahando riba e rotonde nobo, cu ta n’e crusada pa drenta Wilhelminastraat. Algun di e trabounan cu DOW mester haci ta pone cu ta bay cera e rotonde aki completamete.
Diasabra, 13 di augustus, DOW ta cera e area cerca dje rotonde desde 6:00 di atardi y esaki lo habri bek dialuna, 15 di augustus, pa 3’or di marduga. E motibo cu DOW ta cera mas tempran ta pa haci ultimo mientras diadomingo mainta tempran e trabou di asfalta caminda lo tuma luga. Aparte di traha eynan e diadomingo aki, dilanti El Gaucho Restaurant Aruba lo haci un “wegkruising”, esta ta pasa tubo bou di caminda.
Dialuna, 15 di augustus 2022, ta bolbe cera e area pa 7:00 di anochi. Esaki ta pa haci e trabounan di marcacion y pa dia 16 di augustus 2022 ta habri e rotonde completamente. P’e proximo dianan e desviacion ta keda via Nieuwstraat, Columbusstraat, Irenestraat, Sibeliusstraat, Sweelinckstraat y Alfred de Mussetstraat.


text:
Presente na apertura di e conferencia riba 1 di november 2022 ta Prome Minister Evelyn Wever – Croes, miembronan di Parlamento, Minister di Asuntonan Economico, Comunicacion y Desaroyo Sostenibel Geoffrey Wever, di World Bank sr. Federico Baechi, sra. Mary Boyer y sr. David Sislen, di Caribbean Catastrophe Risk Insurance Facility (CCRIF SPC) sr. Isaac Anthony y sra. Elizabeth Emanuel, di delegacion di Union Europeo na Guyana sra. Layla El Khadraoui, representantenan di RESEMBID regional program, y tambe representantenan di Caribbean OCT.
Prome Minister Wever - Croes den su discurso na apertura di e conferencia a indica cu e ta sumamente esencial pa como Isla Chikito den Desaroyo (SIDS) pa ta uni, y pa comparti experiencianan den Caribe ora cu ta confronta cu crisis regional y desaster natural. Tambe ta importante pa ta financieramente resiliente pa por recupera mas pronto cu ta posibel despues di un desaster. Aruba te cu awo ta bendiciona pa no a sufri di desasternan grandi. Sinembargo, tin cu ta consciente di e riesgo cu desaster natural por tin riba e isla, negoshi, comunidad y medio ambiente. Caribe ta e area cu tin mas riesgo pa catastrofe natural manera horcan. Ademas, Aruba tin responsabilidad social cu otro islanan den Caribe cu regularmente ta afecta pa disasternan natural.
Seguro den caso di calamidad
Un di e instancianan na e workshop ta specialisa den e area di seguro, y nan lo amplia riba e posibilidadnan cu paisnan tin pa cera un seguro. Den e caso di cualkier calamidad, e compania ta percura pa provee e fondonan aki dentro di dos siman pa e pais afecta. Recientemente Nicaragua y otro dos pais den region, a haya e fondonan aki den dos siman y asina nan por a cuminsa traha riba recuperacion. Mayoria di isla cu ta depende di fondo turistico no tin e forsa financiero grandi, pa ora cu un calamidad dal. Pues e tipo di workshop nan aki ta yuda paisnan pa prepara nan mes pa esaki.
Trabou realisa door di BRA
Aruba su delegacion ta presente na e workshop pa siña mas y ta mihor prepara. Bureau Rampenbestrijding Aruba (BRA) tin e responsabilidad pa prepara nos den caso di cualkier disaster. E ta encera mantene hende sigur, conecta e informacion y na aspectonan cardinal di maneho di negoshinan, pa nan por keda den operacion den un situacion dicrisis/desaster.
Organisacionnan cu ta planifica, prepara y entrena den caso di interupcion inespera, a mustra di ta esunnan cu ta recupera nan operacion normal mas liher. Den cuadro di esaki BRA a desaroya un “Aruba Incident Management System”, di acuerdo cu recomendacionnan y practicanan internacional. E sistema aki ta provee structuranan standarisa pa organisacionnan, pa loke ta funcionamento, procesonan y terminologia pa uza na diferente nivel di emergencia “emergency response” na Aruba. E “Aruba Incident Management System” ta atende cu e necesidad pa coordinacion ora cu tin di haber cu ‘response’ di tur tipo di incidente, di parti organisacionnan di Aruba y partnernan rond mundo. E sistema ta integra practicanan efectivo y ta encera preparacion den caso di emergencia y con pa responde, den cuadro nacional pa maneho di cualkier incidente. Ademas, e Aruba Incident Management System, lo haci posibel cu esnan encarga cu ‘response’ na tur nivel \traha hunto mas efectivamente, pa maneha incidentenan domestico, no obstante e causa, tamaño of con complica e situacion ta.
BRA ta percura cu na Aruba profesionalnan ta prepara adelanta.Aworaki falta e aspecto financiero pa no mester ta depende di otronan y asina por reacciona mesora den caso di calamidad.


text:
ORANJESTAD,Aruba
Despues di e comunicado cu Aruba Airport Authority N.V. (AAA) a emiti Diabierna 3 di April, 2020, AAA kier clarifica tur posibel malinterpretacion:
AUA Airport ta habri y ta operacional. Medidanan di prevencion contra COVID-19 institui door di gobiernonan local y internacional a forsa aerolineanan comercial pa adapta nan schedule pa/for di Aruba (y otro destinacionnan rond mundo) por lo pronto. Asina cu e medidanan gubernamental y e schedule di e aerolineanan cambia, AUA Airport lo bolbe atende nan tur di e mesun forma cu semper a wordo haci.
Estimacionnan preliminar ta indica cu pa e siguiente lunanan e situacion no lo cambia, pero nos ta premira cu despues di e periodo estima aki e cantidad di buelonan lo aumenta bek gradualmente, te ora yega e nivelnan normal bek den December 2020, cu lo ta e inicio di e temporada peak pa nos isla. Esaki no kiermen cu AUA Airport ta sera awo y cu e lo habri bek na December, pasobra AUA Airport nunca a sera.
E ta hopi importante pa menciona cu loke a wordo menciona ta basa riba indicadornan preliminar. E situacion ta cambia hopi liher, mirando cu dia pa dia e scenario por ta diferente.


text:
ORANJESTAD – Adicional na e asistencia cu Pais Aruba ta brindando nos rumannan di St. Maarten den aspecto di rescate y reconstruccion, Prome Minister Mike Eman a bay en bibo na radio dialuna merdia pa avisa famia y amigonan di Arubianonan pega na St. Maarten, cu a logra dos vuelo pa cuminsa trece nos hendenan bek. E vuelonan aki ta bin despues di a atende debidamente cu e urgencianan medico di mas grave, por ehempel, e pashentnan di dialyse cu a yega diasabra anochi.
Durante su turno na radio, Prome Minister Mike Eman a splica cu e reto directo despues di e pasada di e horcan na St. Maarten, tabata e comunicacion aereo cu na prome instante no tabata existi mes mas. “Poco-poco a restablece un comunicacion aereo cu a pone cu, na prome luga, e aspectonan di urgencia medico a hunga un rol hopi importante. Hunto cu avionnan di Defensa di Hulanda nos a logra di por a duna transportacion na un cantidad di pashent cu a bin Aruba y Corsou,” tabata e palabranan di e mandatario.
Manera ta conoci, Aruba a tuma mas di 20 pashent caba cu a bin pa haci dialyse. Segun Premier Eman e ayudo ta nifica un reto grandi pa nos isla ya cu, aunke nos ta conta cu e ekipo necesario, mester a percura pa e personal por draai 24/7 cu tanto pashent. “Pero mirando e urgencia, y den hopi caso e riesgo di bida, nos ta haciendo e imposibel posibel; dunando e servicio aki na pashentnan cu nos a trece di St. Maarten,” Prome Minister Eman a bisa.
Algun di e pashentnan cu a yega Aruba den fin di siman tabata tambe pa motibo di operacion urgente. Pa nan tambe a regla tur aspecto di logistica. Gobierno di Aruba ta gradici tur instancia y individuo cu ta cooperando den e esfuersonan aki.


text:
KRALENDIJK, – Djaluna 28 di novèmber ta Dia di Derecho di edukashon na Boneiru! E dia ei Fundashon Komunidat di skol Boneriano (SGB) lo dediká èkstra atenshon na nos maneho di presensia revisá. Ku e maneho di presensia nos ke motivá alumno- i studiantenan èkstra pa bini skol.
Nos ta hasi esaki dor di dediká mas atenshon na un klima pedagógiko positivo, pa alumno- i studiantenan haña agradabel pa bini skol. Banda di esei nos ta bai monitòr presensia bon i averiguá dikon alumno- òf studiantenan (tin biaha) no ta na skol. Dor di identifiká kousa di e ousensia, nos komo skol por atendé bon ku nesesidat di e alumno i studiante. Den esaki ta importante pa kolaborá estrechamente komo tim. Gustosamente nos ta eksplorá serka e alumno òf studiante mes kiko ta su nesesidat i si ta posibel nos ta involukrá mayornan. Kaminda tin mester di sosten intensivo, nos lo inkluí Enseñansa obligatorio i otro partnernan di e área sosial.
Durante e Dia di Derecho di edukashon, maneho, lidernan di tim, dosentenan i koordinadónan di presensia ta risibí e alumno- i studiantenan na skol. Lo parti pamflèt ku e vishon di presensia i duna splikashon di e kontenido.
Enfoká riba presensia ta algu realmente otro for di ehekutá e obligashonnan legal relashoná ku ousensia. SGB mas tantu lo buska maneranan preventivo pa oumentá presensia i ku esei prevení ousensia!


text:
DNM ta felicita empleadonan cu a obtene nan autorisacion como toezichthouder. Pa e ocasion aki Minister Otmar Oduber, minister di Ruimtelijke Ontwikkeling, Infrastructuur en Milieu, a entrega e decreto nacional na: Sr. Patrick Henriquez, Sr. Ralph Thijzen y Sr. Richard Gibbs. E autoridad aki ta encera cu empleadonan por controla si (comunidad etc) ta cumpli cu e leynan stipula den e decreto nacional.
E leynan cu ta referi n’e dje ta regarda topiconan cu tin di haber cu Naturalesa y Medio Ambiente. Entrenan ta e Algemene Politie verordening (APV) y e Hinderverordening cu ta trata e cumplimento cu e ley cu ta relaciona cu e maneho di nos medio ambiente, conoci como e ordenansa di Medio Ambiente y Proteccion di Naturalesa ( Medio Ambiente y Natuurbeschermingsverordening). Nan ta bay eherce control riba e leynan stipula den e ordenansa di Medio Ambiente y Ptroteccion di Naturalesa y algun leynan stipula den e APV cu ta concerni e medio ambiente.
DNM ta mihor equipa awor cu toezichthoudersnan cu lo por eherce control riba dicho leynan. Lo por mira cu lo realisa mas trabou pa tene nos medio ambiente sano pero tambe pa proteccion di nos naturalesa. Pabien


text:
The content originally appeared on: Diario
Na encargo di drs. Raymundo Dijkhoff
ORANJESTAD (AAN): Awe Diahuebs, e arqueologo local drs. Raymundo Dijkhoff lo bay ta ofreciendo un lectura cu ta forma parti di un ciclo di charla cu ta enfoca principalmente riba e Joyanan di e Herencia Arqueologico Sub-Aquatico.
Ta asina cu hopi hende ta costumbra cu e descubrimentonan arqueologico riba tera, pero hecho ta cu Aruba tin hopi den su awanan teritorial y e awanan cu tin paden di e isla. Pasobra tin di corda cu e ser humano di tur epoca, semper tabatin un relacion cu awa.
E desaroyo di e disciplina aki di arqueologia awor ta acelerando, y Aruba tambe ta participando den esey pa basta aña caba, pero awor e momento a yega pa cuminza divulga tur loke a bin haya sa.
E motibo pa esaki, ta debi cu Reino Hulandes completo desde 2019 tras di cortina ta trahando pa asina e fin di 2022 pa comienzo di 2023, e ratifica e Tratado di UNESCO di 2001, cu ta encera un convenio pa cu proteccion di herencia sub-aquatico. Tin 70 pais rond mundo cu ya caba a ratifik’e, pero Aruba mes no por haci esey. (E isla ta un ‘associate member’ di UNESCO). Pues ta Hulanda tin di keda encarga cu esey.
Segun drs. Dijkhoff, na aña 2019 a logra convence Hulanda pasobra tabatin cierto motibo logistico y parti legal cu na comienzo tabata un estorbo pa esey socede. Pero awor e caminda ta hancho habri pa ratifica e Tratado di UNESCO numa.
Den cuadro di esey, awor e expertonan kier bay concientiza pueblo Arubiano. Esaki ta encera legislacion cu tin di bin, y maneho cu mester wordo imponi riba e area aki.
Ademas, e enfoke lo no djis bira di e descubrimentonan arqueologico riba tera, pero tambe di loke tin den lama. Aña paa mes cu a haci un investigacion den awanan di Aruba, a bin descubri 100 lugar arqueologico den awanan teritorial. Segun Dijkhoff, e tabata un investigacion basta grandi y na October 2022 lo bay divulga tur e detaye di esey.
Den su lectura di awe Diahuebs, drs. Raymundo Dijkhoff lo duna informacion di e desaroyo di añanan 1940 te cu aworaki na Aruba di tur loke a ser haci cada decada, kico a wordo haya, con e maneho a ser haci, y con e desaroyo ta te cu awor. Asina esnan presente lo haya full un bista di e rikeza increible cu Aruba tin den e parti aki. Pero ta dificil pa trece afo, como cu no tin e cuadro legal pa proteccion.
Un persona cu semper ta adora su cultura y identidad, tin di percura tambe pa vigila y sigui e historia di bo pais. Y arqueologonan ta investiga e restonan di e cultura material di pasado. Esey kiermeen cu ta haci esey riba tera y den awa, y na final semper e ta beneficioso pa bo pais, pa asina enriquece conocemento. E ta enriquece informacion di cultura, pa bo compronde kico a socede den pasado, y cu bo por adapta pa use den futuro.
Loke ta fenomenal ta cu tur esaki ta ponebo haya informacion, cu ademas cu Aruba mes ta 90 pa 95 miyon aña bieu geologicamente, y cu tin rasa di ser humano cu ta 1.500 aña prome cu Cristo na Aruba, cu ta bay haya sa awor kico tur a wordo haci den nos awanan, cu ta bay duna un empuhe aun mas grandi di nos conocemento di e pasado di e isla, y cu ta bay engrandece cultura. Por hasta usa e beneficio di esaki, via di legislacion, pa e bira un promocion turistico-economico tambe.
Invitacion pa esnan interesa: Segun drs. Raymundo Dijkhoff, esnan cu sigur lo bay haya e informacionnan aki fascinante, lo ta esnan cu ta interesa den e topico. Tambe e ta spera di ricibi hendenan cu tin di haber cu actividad of interes aquatico. Aki ta pensa riba e buceadornan, e piscadornan, y tur compania cu ta haci actividad economico riba awa, departamentonan concerni manera Directie Scheepvaart, Fundacion Parke Nacional Aruba, Ministerio di Cultura, sigur lo mester ta presente na e lectura aki.
“En general mi ta invita tur hende, pasobra mi ta sigurabo cu boso ta bay mira algo cu boso no tabata sa, y cu hunto nos ta desea pa cuminza desaroya y preserva,” drs. Dijkhoff a bisa.
E lectura lo ta den Auditorio di Museo Arqueologico, awe Diahuebs 15 di September 2022 for di 7:30 pm te cu 9:00 pm. Ta pidi pa drenta via e porta di hardin den Emanstraat, y e lectura ta gratis.


text:
Di un glas bashi di 0% pa un glas mas di mita yen di 72%
Aña 2022 ta e aña den cua nos lo bay mira desaroyonan nobo pa nos pais. E aña, na unda cu ta premira, pa loke ta trata nos turimso, cu nos lo bay yega na e nivel con nos tawata ta prome cu e pandemia.
Pa nos turismo, nos ta mira aña 2022 come e aña di recuperacion. Nos a cera aña 2022 cu 1 % menos cu loke a premira. A cera e aña cu 72% di recuperacion mientras cu a premira cu lo cera e aña cu 73% di recuperacion. Esaki ta debi na Omicron y su efecto riba nos turismo.
Prome Minister Evelyn Wever-Croes a duna di conoce cu ta premira den 2022 nos lo recupera mas ainda cu esey pa asina nos bisa cu satisfaccion cu turismo a recupera completamente den 2022. Banco Central a confirma esaki tambe, segun Prome Minister. Nan ta mira e desaroyo cu ta confirma cu nos ta recupera. Tambe pa loke ta trata crecemento economico, nan ta mira esaki hopi positivo pa pais Aruba.
Prome Minister ta enfatisa esaki despues di a tuma nota cu e lider di oposicion, señor Mike Eman ta scoge pa mira e glas mita bashi. Ilustrando su mes na e dicho ‘E glas ta mita yen of mita bashi?’, Prome Minister a remarca cu manera nos ta interpreta si e glas ta mita yen of mita bashi, nos ta mira tambe e situacion sea positivo of negativo. Ora cu bo ta wak un glas mita bashi, bo ta wak e negativo. Pero si bo ta wak e glas mita yen, bo ta wak e positivo.
Cu e ilustracion aki, Prome Minister a referi e momento cu Covid a dal nos pais, na unda cu nos mester a cera nos fronteranan. Aruba door di esaki a perde tur turismo. E glas cu tawata yen prome cu Covid, a baha full y a keda full bashi. Una bes cu e prome lunanan a pasa y a cuminsa bek, henter Aruba a uni y a traha hunto y hopi duro pa saca nos pais di e pandemia. Especialmente esnan cu ta traha den e sector di turismo, na hotel, restaurant y otro caminda cu ta bin den contact pa sirbi turistanan. Esaki a pone cu poco poco, nos turismo a cuminsa crece.
Sinembargo, Prome Minister ta enfatisa, turismo no a yega ainda na e glas yen manera e tawata ta prome cu e pandemia. Pero si el a yega na mas di mita yen, esta 72% di loke cu e tawata.
“Esaki ta un recuperacion den turismo cu 72%. Mi ta wak esaki hopi positivo y ta hopi gradici na tur esnan cu a logra esaki”, Prome Minister a remarca.
Di otro banda, Prome Minister a indica, lider di oposicion señor Eman si a scoge pa mira e glas mita bashi y esaki ta di lamenta. Señor Eman ta scoge pa insulta y cherche hende riba e veld profesional y den turismo. E ta mira solamente e parti negativo. Mike Eman ta mira cu e glas tawata na 100% y cu a cera e aña cu 28% menos.
“Pero nos tur sa, kico tur e pueblo aki a pasa aden. Ta solamente un hende cu no sa cu tawata tin un pandemia riba e isla aki y riba e mundo aki, por tin un mentalidad negativo asina. Nos a wak turismo na 100% bira te cero y di cero crece bek na 72%. Esaki ta danki na e esfuerso di cada ciudadano di nos pais.
Ora un hende, manera Mike Eman, ta bisa cu di 100% el a bira 28% menos, ta simplemente un hende cu no ta parce cu e ta biba riba e planeta aki of no ta worry riba loke e pueblo aki a pasa aden”, Prome Minister a expresa.
Prome Minister ta di opinion tambe cu e actitud aki di señor Eman ta un falta grandi di respet contra tur nos profesionalnan, esnan cu ta labora den e sector di turismo, e sector di horeca. Esakinan ta personanan cu a core hopi riesgo, a sacrifica nan mes pa yuda pa turismo lanta bek y logra cu Aruba a cera aña cu un recuperacion di turismo di 72%.
Finalmente Prome Minister ta encurasha cada ciudadano: “No preocupa cu esnan cu kier wak e glas mita bashi, 28% mas bashi. Pasobra esakinan ta hendenan cu solamente ta wak e negativo y problema y reto den cada situacion.
Ban ta positivo y wak cu e glas ta mita yen. Turismo tin un recuperacion di 72%. Nos ta wak oportunidad y solucionnan. Laga nos tin un curason hopi gradici pa tur esnan cu a traha duro pa hiba nos turismo den recuperacion. Ban traha cu e mesun forsa, pa di berdad, manera ta proyecta, 2022 ta e aña di recuperacion di nos turismo”.


text:
E homber Frencel Wawoe ta un estafador profesional. Ta organisa evento pa celebridad bou capa di un fundacion.
Na Aruba el a hit basta hende y/of empresa. Segun por a compronde cu tin denuncia haci contra dje. Ta varios hende el a perhudica cu su estafa di organisa evento pa duna reconocemento na un of otro personalidad/ celebridad popular riba nos isla.
Su careda a caba diahuebs atardi. Por a tuma nota di diferente patruya den area di Santa Cruz y aki ta caminda cu polis a yega, blokia su auto di huur cu e tabata stuur y baha riba dje.
E accion policial aki a tuma luga na e pomp di gasolin, caminda cu a topa cu e auto y Frencel Wawoe na stuur. Recherche tambe a presenta na sitio. Nan a pidi pa e transporte policial, cu a bay cu ne warda pa sigui cu e proceso di interogacion.
Probablemente pa locual el a comete, e tin di bay ta pasa mas bien un proceso di interogacion pa despues duna cuenta dilanti hues.


text: Diasabra mainta a drenta informe di cu tin un auto na candela riba Avenida N.O., mesora a dirigi tanto polis como bombero na e sitio. Na yegada di e patruya a bin encontra cu un pick-up cu tabata transportando fruta y berdura den baki pero e pick-up a pega na candela, pero e candela ya a ser paga cu un “poederblusser” . Na yegada di e bombero nan a caba di paga e candela por completo y a haci e caminda limpi. Causa exacto no por bisa ainda pero tur cos ta indica un kortsluiting tras di e sienta. Door di e candela a kima poco batata cu tabata den e baki.


text:
Mane ta tradicion di tur aña nos ta organisa un Bazaar di Pasco den nos Centro di Bario pa comunidad di Aruba por pasa bishita.
E aña aki nos Bazaar di Pasco lo ta diasabra dia 3 di december cuminsando for di 5or pa 10 or. Team di Centro di Bario ta preparando duro pa hiba tur hende den e dushi ambiente di fin di aña.
Sigur no por falta e gaita y aguinaldo. Musica lo ta den man di aguinaldo Flor di Pasco y Gaita Autentico. Tambe nos lo tin scol di baile Diana Antonette cu lo duna un bunita presentacion.
Mane semper nos bar y cushina lo ta bon surti y no por lubida riba nos competencia. E biaha aki nos ta pidi pa traha un Palo di Pasco (kerstboom) ‘from scratch’ di e material cu bo ta desea. Durante e Bazaar di Pasco por registra esaki y nos lo exhibi esaki. Tur bishitante ta vota y e Palo di Pasco faborito ta gana un bunita premio. Lo tin categoria mucha y adulto.
Pa nos bazaar ainda nos tin algun mesa disponibel, mas informacion tocante e actividad, pa reserva mes of pa demas informacion di e competencia, por tuma contacto cu Roseline na 5693900.
‘Like’ nos Facebook page: Centro di Bario Savaneta y click ‘Follow’ p’asina sigui nos y keda na altura di tur nos actividadnan.


text: Dialuna atardi a drenta informe di cu cacho a morde un hende na Kas di Paloma y e ta herida, mesora a dirigi un patruya na e sitio. Na yegada di e patruya a bin compronde cu e homber tabata coriendo bicicleta riba caminda publico y na dado momento un rednose pitbull a sali for di un cas sin cura na Bleenchistraat y a ataka e homber di riba 60 aña y a morde 2 biaha. E patruya a bisa e victima pa e mes regla un forma pa bay hospital riba su mes. Polis a bay na e adres y a bin haya e cas unda e cachonan ta pero ningun hende a sali.


text:
Cu interes nos a sigui e intentonan di nos actual ministro encarga cu asunto economico pa mehora e trayecto di permiso pa negoshi, cu ta cay bao di su responsabilidad. A primera vista nos por constata cu a inverti den digitaliza e proceso, clarifica y simplifica algun aspecto, amplia e personanan cu no lo tin mester di permiso (como director), mientras tambe ta indica unda ta desea inversion prioritario. Un panorama bastante completo cu por ta un base pa mehoracion sustancial di e proceso aki. Y si logra esaki berdaderamente, e lo ta un estimulo y ehemplo pa e otro trayectonan di cual nos no ta tende nada, pero esey ta responsabilidad di su coleganan, critica su persona lo ta âbarking up the wrong treeâ.
En todo caso, e mandatario no a perde tempo despues di su nombramento pa concretiza loke el a mustra como meta na inicio. Loke ta importante awor ta pa e proyecto logra. Internamente esey tin un condicion âsine qua nonâ. Esey ta cu no ta e proceso di entrega documento ta defini e rapidez, sino e rapidez na final na momento di tuma decision. Si no haci esey, anto e proceso ta mustra bon, pero finalmente no ta contribui na mayor velocidad den henter e fluho. Esey ta pone un responsabilidad grandi riba e âdecision makersâ, ken cu nan ta, pasobra ta nan prestacion ta defini efectividad final. Ta di spera cu hustamente riba e punto aki ta bin un mehoracion cu nos no a mira den ultimo 20 aña.
Ta keda si algun punto pa tuma na cuenta. Un di nan ta cu e proceso promer cu yega na pidi un permiso pa establece un negoshi, di bay notario y funda e persona legal desea, ta un proceso largisimo, cu sigur ta keda spanta inversionista internacional. Na 2012 tabatin un comision di tur e entidadnan necesario pa analiza henter e trayecto, cu a bin cu varios proposicion cu manera semper a bay den e buki di olvido. Pa pone e asunto bon cla: nos no mester competi cu Singapore, unda por lanta un negoshi den cuestion di minuut, pero un proceso di varios luna pa yega na lanta y despues registra un empresa na Camara di Comercio y bay pidi permiso na DEACI, mester por bira mas cortico. Atrobe, pa esaki mester di otro mandatario di ken nos ni sa kico nan ta pensa…
Un ultimo aspecto cu si e mandatario di asunto economico ta maneha, ta e proceso di revocacion di permiso. Pa varios decada caba haya un permiso a bira algo manera bay cielo: unavez bo a logra pasa San Pedro bo ta cla! Cu esaki ta pone un banda un di e instrumentonan gubernamental mas importante pa eherce control riba economia. Na Aruba un appel putri no mester tin miedo di perde su negoshi, por pasa yen di cos pero actuacion contundente cerando un empresa pasobra a revoca su permiso, esey no ta contempla den e draaiboek di e departamento/ministerio. Esaki lo mester cambia, sino gobierno ta kita un base importante di tur ley, esta e supervision riba cumplimento, y gobierno ta keda un âwatchdog sin dienteâ.
Un merito importante cu nos ta mira den e trabao haci ta cu esaki por sirbi pa otro trayecto di permiso cu ta sumamente importante pa sector empresarial. Nos ta papia aki principal, pero no exclusivamente, di e trayecto di permiso pa trahador di exterior. Di loke nos ta tende di comentario for di sector priva mes, no ta mira ningun adelanto. Esey ta conta pa tanto e aspecto laboral como e parti di e permiso di estadia mes. E ta keda un problema grandi, cu por tin consecuencia financiero grandi pa un empresa. Di otro banda, e falta di control y supervision efectivo riba abuso laboral ta duna un bonus extra na esnan cu no kier cumpli, haciendo e playing field mas desnivela ainda. Den mas di 30 aña practicamente no ta mira mehoracion den esaki, asina ta cu no tur culpa ta cay riba e actual ministro responsable. E punto ta si, cu e otronan a bay caba y ta e so por actua, o laga tur cos mescos, atrobe. Nos lo keda pendiente, pero sin mucho ilusion di mira algo positivo sali di e asunto aki.
Finalmente, tin un otro aspecto cu ta obstaculiza e potencial mehoracion cu e mandatario encarga cu asunto economico ta purba logra. Esey ta e incertidumbre crea encuanto e cuadro fiscal den cual un empresa mester opera. No ta pornada e mandatario menciona a ricibi gremionan empresarial preocupa pa e inaccion riba e tereno aki, salvo e prolongacion di bida di e BBO, cu riba su mes ta un di e asuntonan mas importante pa un empresa. Sin esey ta bira dificil pa elabora cualkier planficacion empresarial serio. Y esaki ta keda un di e puntonan unda aparentemente esnan cu ta dirigi gobernacion no kier comprende cu no por simplemente bisa sector priva: âBoso sinta keto te dia nos keda claâ. Aruba tin e tremendo oportunidad di haci un berdadero âopruimingâ den e selva inutil di impuesto cu nos tin, pero aki tambe nos por observa un falta di voluntad di gara e toro na su cacho y brinda sector priva un sistema fiscal atractivo, sin cu gobierno ta perde entrada. Y ainda no ta duna cuenta ta pakico no ta haci nada! Ta e Hulandesnan mester bira fastioso atrobe…?


text:
For di diabierna anochi Guarda Nos Costa tabata tin TIP unda LA Poderosa 37 tabata cana. A rondoa varios luga y sigui hendenan, pero debi cu no tin permiso pa drenta cas a sigui su pasonan. E hefe mes di GNC tambe tabata den e accion aki cu su coleganan te anochi laat. Pa mainta La Poderosa cu su amiga a cay den man di GNC. Aki Sra Trudy a drenta accion di biaha y laga detene y mencione e procesonan kico ta bay pasa pa e keda deporta.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Dialuna marduga den Windstraat na Playa un homber a discuti cu su pareha y consecuencia e homber a pasa man pa un cuchiu y a hinca e señora na su curpa pa despues corta parti di orea di e señora.
Despues di e acto aki e homber a bandona e sitio lagando e señora herida atras y e tabata acompaña cu su yiu chikito. Un familiar di biaha a bati alarma na polis unda patruya a presenta y a notifica ambulance cu tambe a presenta pa atende cu e señora herida. A transporta e victima pa hospital. Departamento tecnico tambe a presenta pa saca potret di e situacion.


text:
Oranjestad-Willemstad – E hóben kantante Shamiro Anita a duna un tremendo presentashon durante un eksitoso Konsierto i Media Tour na Aruba, promeviendo su album nobo “Solo Un Abraso”. E konsierto titula “Ban Alaba Señor” tabata un eksito total kaminda Cas di Cultura na Aruba tabata bastante yen.
Hopi tabata e komentarionan sumamente positivo di kon e konsierto a impresioná i yena tur esnan presente ku speransa, alegria i bendishon. Huntu ku Shamiro tabatin presentashon di artista i bandanan di Aruba, manera entre otro Rocco Flava, United Melodies, G.I.G i Youth Heart Ministry.
Una bes na Aruba, Shamiro Anita a logra hasi un eksitoso Media Tour. Shamiro a haña hopi apresio na tur e radionan i televishonnan di Aruba. Algun dje kantikanan mas gusta dje album aki na Aruba ta “Sólo Un Abrazo”, “Señor Eres Grande”, “Volare”, “Gracia” i e Bachata titula “No Soy Igual Que Ayer”.
Shamiro a traha e álbum nobo aki speshal pa e merkado internashonal ku un total di 11 kantika kompletamente na Spaño i 2 ‘bonus track’, esta 1 kantika na papiamentu i 1 na Ingles. Awor ta resultá ku e albun nobo aki di Shamiro ta hopi gustá i ya ta bendishonando nos mes hendenan, tambe, na Korsou i Aruba.
Shamiro mes ta gradisí Dios na promé lugá ku mas i mas hende ta sigui skucha su musika. Su meta ta pa yuda i impaktá tur hende ku skucha su musika ku mensahenan positivo i prinsipalmente ku e palabra di Dios. E ta gradisí tur hende ku a bai e konsierto, tur ku a kumpra su CD i tambe e Radio, Televishon i Prensa pa nan koperashon i sosten.
E Cd nobo aki ta obtenibel na Korsou na Mensings, Kas Di Beibel i Tiktak. Na Aruba e ta obtenibel na Frends of God i/of via Tel: 00297-5627409 of 00297 – 5929799. Online tambe por kumpra un of mas di Shamiro su kantika na Amazon – iTunes – Cd Baby – FaceBook i Music Store.
Riba e kombinashon di potretnan por mira Shamiro durante e konsierto na Aruba, Huntu ku un di e banda di Aruba i durante su bishita na Radionan i Televishonnan di Aruba.


text:
—Cuerpo Policial ta informa—
Den oranan di awe mainta Jeugd en Zeden Politie a haci un entrada hudicial na un cas na Tanki Leendert y a detene e homber di inicialnan R. E. J. W. naci na Aruba di 60 aña pa abuso sexual di menor (Art. 2.197, art. 2:200 jo. art. 2:210, art. 2:201 jo. art. 2:210 y art. 2:208 di nos codigo penal).
Na dicho cas a confisca entre otro computer, laptop y telefon.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Fonétika (na griego antiguo: φwvntιkά) ta e estudio di zonidonan físiko den e lenguahe humano. E ta un ramo di lingwístika ku ta studia produkshon y persepshon di zonido di un lenga relashoná na su manifestashon físiko, i den e caso di idioma di seña e manifestashon físiko ekivalente. Fonétika ta un disiplina ligá na fonologia ku ta dirigí primariamente riba e formashon i funshon di e zonido lingwístico den un sistema di idioma.
Dentro di fonétika ta distinguí tres supdisiplina:
fonétika artikulario
fonétika akústiko
fonétika ouditivo


text:
Niun hende no sa ki dia ta e dia òf ki ora ta e ora, ni angelnan den shelu ni e Yu di hende no sa; Dios Tata so sa esei. Tene kuidou, sea alerta! Pasobra boso no sa ki
Amos 5:14-15
Buska loke ta bon, no loke ta malu, pa boso keda na bida. E ora ei SEÑOR, Dios Soberano, lo biba di bèrdè serka boso, manera boso ta pretendé. Odia loke ta malu, stima loke ta bon i bolbe trese
Habakuk 3:1-2
Aki ta sigui un orashon di profeta Habakuk. ‘SEÑOR, m’a tende di bo fama, bo obranan ta yena mi ku rèspèt. Bolbe hasi nan, SEÑOR, den kurso di nos bida, laga hende di nos tempu mira nan. Maske Bo tin
Lukas 10:19-20
Mira, Mi a duna boso outoridat pa trapa riba kolebra i skarpion i riba tur poder di e enemigu. Nada lo no hasi boso daño. Ma no bira kontentu djis pasobra demoño ta obedesé boso; alegrá boso ku boso nòmber
Yozue 1:8-9
No stòp di lesa e buki di lei akí nunka; meditá riba dje di dia i anochi i hasi presis manera tin skibí den dje, pasobra e ora ei lo bo logra bo metanan i lo bo tin éksito. Kòrda


text:
Bushiri – Diahuebs atardi autoridad ta haya un informacion cu na e area nobo di recreacion situa na e flatnan di Bushiri, tin un tas cu arma di candela aden.
Mas cu claro e tas no ta yega su so eynan. Mes ora un team di polis a sali pa e sitio y tawata observa, con esnan cu supuestamente ta hungando “inocentemente”, tin un arma di candela y cu bala den nan poder.
Polisnan a bay ariba e persona cu nan lo a indica cu e tin e arma, pero e momento ey ta bin topa cu balanan, municion.
Depues di un rato ta bin haya e arma di candela mes.
Mes ora a detene dos persona, cu ta e sospechosonan principal cu tin di haci cu e incidente aki.


text:
Presentando proyecto di conservacion relaciona cu naturalesa, noticia, ciencia, legislacion y educacion pa e seis islanan di Caribe Hulandes.
Dutch Caribbean Nature Alliance (DCNA) a lansa su website completamente nobo. Den un comunicado di prensa emiti pa e red non-profit di conservacion di naturalesa crea pa salvaguarda naturalesa den Caribe Hulandes, DCNA a brinda varios aspecto destaca tocante con su website nobo ta facilita intercambio di informacion no solo entre e miembronan di e red di conservacion di naturalesa, sino tambe entre publico en general.
Diferente cu e website anterior, e website nobo lo conta cu varios portal di informacion interactivo cu lo haci cu intercambio di informacion tocante conservacion di naturalesa, maneho, investigacion y proyecto educativo den Caribe Hulandes por ta mucho mas accesibel.
Plataforma di noticia interactivo
Den e website nobo, e lectornan por haya e ultimo noticianan tocante naturalesa cu un enfoke riba proyecto di investigacion y monitoreo cu ta surgi di Caribe Hulandes a traves di un plataforma di noticia totalmente interactivo yama (Bio)News (https://dcnanature.org/news/), tambe optimalisa pa su visualisacion den plataforma movil. Si e website mes lo ta na Ingles, e diferente noticianan tocante naturalesa lo wordo traduci na Papiamento, Papiamentu y Hulandes y lo ta disponibel riba e website. BioNews ta conta cu e apoyo amabel di Ministerio di Agricultura, Naturalesa y Calidad di Alimento.
Conservacion di naturalesa den Caribe Hulandes
Tambe lo presenta un descripcion general interactivo di e proyectonan activo di investigacion y monitoreo den Caribe Hulandes y e lectornan lo por cera conoci cu e miembronan di Red di DCNA y cu e Secretaria di DCNA. Tambe lo duna un descripcion general di e diferente leynan di naturalesa y conservacion y proyecto educativo pa e seis islanan di Caribe Hulandes. E bishitantenan di e website tambe tin acceso na dato di naturalesa y conservacion a traves di link di base di dato regional, incluyendo base di dato di biodiversidad di Caribe Hulandes (DCBD), y link na website di miembro socio di DCNA. Tambe por haya documento specifico di DCNA, manera informacion tocante maneho exitoso pa e organisacionnan di maneho di area proteha pa e seis islanan, ademas forma con residente y turista por participa na conservacion den nan respectivo islanan pa medio di vacatura, trabou voluntario, registro di naturalesa, observacion y posibel asociacion.
“Mi lo kier gradici specialmente e contratistanan; Bram Perry, Deviate Design y Coastal Dynamics, pa nan ayudo den desaroyo di e website, asina tambe e colaboradonan di DCNA Photobank cu a yuda nos presenta e bunita naturalesa di Caribe Hulandes riba nos website. Nos ta spera di curason cu boso lo disfruta di e website nobo aki y cu boso lo siña hopi mas tocante conservacion di naturalesa den Caribe Hulandes ”, Tineke van Bussel, Oficial de Comunicacion y Investigacion di DCNA y lider di proyecto pa desaroyo di e website nobo, a comenta.
E website nobo di DCNA, www.dcnanature.org, a keda realisa danki na e sosten continuo di Loteria di codigo postal Hulandes.


text: Diamars anochi a drenta informe di un accidente cu hende herida riba pabao di Pacifico Paradera, mesora a dirigi tanto polis como ambulans pa e sitio. Na yegada di e patruya a bin constata cu aki ta trata di un accidente semi-frontal unda cu un Chevrolet Aveo shinishi A-27848 lo a bay riba trafico contrario y dal den un Kia Rio cora A-58358. Ambos e chauffeur como e pasahero di e Kia Rio a resulta herida. Ambulans a presenta na e sitio y a atende cu e heridos y transporta nan pa hospital. E chauffuer di e Chevrolet Aveo como tambe un otro persona cu a stroba trabao di polis a keda deteni y a ser hiba na warda di polis.


text:
Durante reunionnan di Konseho Insular (KI) durante 1962/1963 pa yega na un kambio di Kiesreglement, miembronan di e kolegio a akusá, menshonando nòmbernan spesífiko, rumannan oochi di a kometé froude elektoral serio. A akusá e oochi di laga otro hende usa nan karchi di vota. E diskushonnan di KI (konsistiendo di 10 miembro di Nashonal, 9 di Demokrat i 2 di Katólikonan) tabata trata di kambionan den Kiesreglement ku mester a redusí e chèns pa froude. E akusashonnan a keda inkorporá den e relato temporal, alabes final di KI.
Tabata trata di oochi R. di e bario humilde di Libië, parti di Santa Rosa. E mama di e oochi Sra. R. geboren R di 67 aña di edat ku a fada di tende e akusashonan, a disidí di manda un karta, por sierto hopi emoshonal, pa KI.
Den su karta e a bisa: “Ik ben een eenvoudige vrouw die een ander moet vragen deze brief voor mij te moeten schrijven, maar ik zou graag hebben dat U mij goed begreep”.
E mama a splika ku su yunan a fayesé 27 aña promé (pues na 1936) tempu ku nan tabata beibi. E mama mas aleu ta puntra dikon despues di tantu aña miembronan di KI ta habri e heridanan di pèrdidá di su yunan i hasi polítika ku su doló. “Is het niet voldoende geweest dat ik mijn kinderen verloren heb? Moet nu 27 jaar na hun dood, politiek met hun namen bedreven worden? Moet hun moeder met zoveel woorden beticht worden dat zij oneerlijk en eigenlijk een strafbaar feit heeft begaan? “
Sra. R geboren R a bisa tambe ku si e oochinan tabata na bida, nan lo por a vota na elekshon di 1959 i 1962. Mas aleu e ta splika ku e tin e 4 karchinan pa bai vota di su yunan bon wardá i a añadí fotokopia huntu ku su karta. Pues no por ta posibel ku a kometé froude pa vota, sino e no por tin e karchinan di voto.
Tambe e señora ta splika ku no por tira falta riba dje ku Kranshi no a hasi su trabou i manda e karchinan p’e. Bèrdat mester bisa ku den e relatonan ariba menshoná no a ni diskutí e posibilidat di fayo di parti di Bestuurscollege.
Na final di su karta e ta pidi pa kita e mentiranan for di e relato di KI. E señora ku a firma e karta ku un krus pasombra e no por a skibi ni lesa a bisa: “Wij zijn heel gewone mensen, maar we zijn eerlijk”.Te leu ku mi por a averiguá, KI no a kontestá Sra. R geboren R, no a ofresé diskulpa ni a adapatá e relato.
Willemstad, Kòrsou
Fuentenan: Amigoe di Kòrsou 26 ougùstùs 1971, Archivo Nashonal.


text:
Coe di bishita serca Minister
Lord Sebastian Coe a bishita Minister Lampe
Awe mainta Lord Sebastian Coe a bishita Minister di Enseñansa, Ciencia, Desaroyo Sostenibel Dr. Armando Rudy Lampe.
Den presencia di diferente representantenan di Gobierno di Aruba como tambe e Presidente di e federacion di Atletismo di Aruba, Sra Evelyn Farrell a combersa riba diferente topiconan interesante. Loke mas a resalta, e envolvimento di scol y deporte. Mester percura pa scol y deporte bini hunto.
Minister tambe tabata interesa pa sa con e diferente paisnan den Caribe ta involucra scol cu deporte hunto.
Na final di e reunion na Bestuurskantoor a intercambia algun regalo cu Lord Coe.


text:
Ryçond Santos do Nascimento a inicia su carera na Universidad di Aruba (UA) na aña 2009. Su tareanan tabata entre otro : (1) haci investigacionnan scientifico; (2) duna les na studiantenan academico den staatsrecht, bestuurs(proces)recht, Koninkrijksrecht, Internationaal recht (3) maatschappelijke dienstverlening y (4) administratieve taken.
Desde e momento cu dr.mr. Ryçond a worde tuma den servicio te cu awe e ta disfruta di hopi respet y admiracion di studiantenan y docentenan na UA. Tambe internacionalmente ta respet’e como un profesor cu ta destaca den su conocemento di derecho constitucional. No mas cu algun siman pasa e tabata orador invita na Universidad di Antias hustamernte pa motibo di su conocemento.
Awor tin algun luna cu na Universidad di Aruba a cuminsa un proceso pa mira con e por kita e profesor respeta aki den comunidad for di su funcion. E motibonan den comunidad no ta wordo mira otro cu persecusion politico. Ta conoci cu e profesor aki no ta sconde su opinion profesional pa cu cosnan cu no ta bay bon den democracia di Aruba. Ta conoci tambe cu e ta Presidiente di e Instituto di Formacion Politico, Fundacion Digna Lacle Herrera. Un instituto cu ta sostene specialmente partido AVP den formacion profesional di esnan cu tin interes den servicio publico. Algo cu ta importante pa Aruba. Esaki sigur na Hulanda ta masha normal cu profesornan tin un of otro afiliacion politico pa yuda forma profesionalnan pa un of mas coriente politico specifico. Sinembargo den caso di Rycond esaki no a keda na consehonan na un banda so, pero hopi bes a asesora Parlamento completo y a forma parti di delegacion di Staten pa duna henter e delegacion di Aruba sosten cu su conocemento di derecho constitucional y specificamente riba e tema di Relacionnan Estatal den Reino. Por a mira fraccion di MEP tambe bishita e docente pa haya conseho.
Awe sinembargo e flechanan di persecusion poltico ta riba Ryçond Santos do Nascimento. Un profesional di taya grandi di nos propio suelo cu a doctora cu un proefschrift cu a acapara respet den henter Reino. E rol di e Rector di Universidad di Aruba ta uno cu ta lanta hopi interogatorio mirando cu di un profesional ta spera cu e no ta forma parti di e weganan politico partidista.
E caso aki sigur si e sigui e rumbo aki lo termina den Corte y lo no ta nada strañoo si atrobe e persiguidornan politico perde e caso y mester paga e victima sumanan grandi cu no ta sali for di nan saco. Ta tempo porta pa haci esunnan cu ta haci nan mes culpabel den funcionnan asina personalmente responsabel pa e sumanan aki y cualkier otro daño cu ta haci na e victima. No ta husto cu comunidad y e victimanan di persecusion cada bes ta esunnan cu ta termina den un posicion cu no tabata necesario si vengansa politico no yega e extremonan aki.


text:
45 mion hende na mundu ta biba den sklabitut.
Ta kalkulá ku mas o menos 45.8 mion hòmber, muhé i mucha rònt mundu ta biba atrapá den un forma di sklabitut modèrno. E paisnan ku e kantidat apsoluto i mas grandi di personanan den sklabitut modèrno ta India, China, Bangladesh i Uzbekistan. Esaki ta resultado di un investigashon di e fundashon Walk Free ku ta midi e indèks di sklabitut mundial. E investigashon a inkuí personanan ku ta biba den kondishonanan di sklabitut laboral òf seksual. Despues di analisá datonan di 167 pais, e informe ta mustra ku Nort Korea ku tin e porsentahe mas haltu di sklabitut modèrno ku 4.37%. Seguidamente Uzbekistan 3.97%, Kambodja 1.65%, India 1.40% i Katar ku 1.36%. Ora analisá sifranan apsoluto ta mira ku India ta sigui ta e pais ku sifra mas grandi di sklabitut esta mas o menos 18.35 mion persona. Despues di India ta sigui China ku 3.39 mion, Pakistan ku 2.13 mion i Uzbekistan ku 1.23 mion. Huntu e paisnan aki ta representá kasi 58% di merkado mundial di esklavo. E dokumento aki ta inklui sifra di personanan ku ta biba den sklabitut laboral i seksual. Tambe e ta mustra riba e riesgonan di sklabitut. Sinembargo e dokumento no ta inklui datonan kompletu di paisnan ku ta den guera of den otro tipo di konflikto. No a inkluí paisnan manera Siria, Irak, Libia, Afganistan i Jemen, pero si lo a hasi esaki e posibilidat tei ku e kantidat lo ta hopi mas grandi. Di otro banda e paisnan ku e porsentahe mas abou di sklabitut den komparashon ku nan poblashon ta Luxemburg, Irlanda, Noruega, Dinamarka, Suisa, Austria, Suesia, Bèlgika, Merka, Canada, Oustralia i Nueva Zelandia. Fundashon Walk Free ta konsiderá ku e trabounan ku prisoneronan ta hasi den e prisonnan na Nort Korea tambe komo un forma di sklabitut i pa e motibu aki e pais ta aparesé na e promé lugá.


text:
WILLEMSTAD- 15 di febrüari 2017 – Kòrsou, e isla kolorido, parti di e islanan ABC, famoso pa su playa- i kostanan chikitu i pintoresko meimei di baranka, arkitektura europeo impreshonante i beyesa natural úniko, ta esenario di e tan antisipá Sports Illustrated Swimsuit 2017. Sports Illustrated Swimsuit, ku un alkanse sin presedente di mas di 60 mion lektor rònt mundu, a bolbe na su tradishon di mustra e playanan di mas eksepshonal na mundu; e presioso awanan blou di Kòrsou ta lusi den e edishon ku ta bira disponibel awe tantu den tiendanan komo online i riba plataformanan móbil.
E isla chikitu pero yen di bida akí den zùit di Karibe Hulandes esta Kòrsou ta i ta keda un di e islanan di mas eksepshonal na mundu, ku un sinfin di opshon pa tur tipo di bishitante. E tim ku a biaha pa Kòrsou pa ehekutá e ‘photo shoot’ a eksplorá fòrti di 300 aña i e kolorido sentro di siudat Willemstad, saboriá platonan delisioso na e establesimentunan lokal i relahá na un di e mas di 35 playanan presioso di e isla, tur kaminda na Kòrsou a topa paisahenan sensashonal.
‘Swimsuit tabatin mas di 30 aña sin bishitá Kòrsou!’, segun MJ Day, Asistente di Editor Gerente pa SportsIllustrated Swimsuit. ‘Su karakterístikanan úniko, entre otro e edifisionan bunita i kolorido den sentro di Willemstad, ta distinguié di tur otro isla den Karibe. El a resultá di ta e sitio ideal pa nos fotógrafo, Ben Watts, ku gusta saka potrèt den ambiente kolorido i vibrante pues tabata un kombinashon perfekto.’
Ku bista riba e awanan blou-bèrdè di laman Karibe, e históriko i elegante Avila Beach Hotel na Kòrsou a duna bon biní na e tim i modelonan tòp di SI Swimsuit: Vita Sidorkina, Rose Bertram, Samantha Hoopes, Barbara Palvin i Myla Dalbesio pa e ‘photo shoot’ di 2017. Avila Beach Hotel su santu blanku i su playa privá amplio a brinda e sitio ideal pa e ‘shoot’ di dos siman na enkargo di e fotógrafo veterano, Ben Watts.
‘Ta konosí ku Sports Illustrated Swimsuit ta skohe e destinashonnan di mas interesante na mundu pa hasi shoot, i ta un onor ku nan a skohe nos pa e edishon akí,’ segun Eugene Rhuggenaath, Minister di Desaroyo Ekonómiko di Kòrsou. ‘Kòrsou ta un hoya skondí den sur di Karibe, i nos ta animá e lektornan di e revista pa den futuro serkano bin wak pa nan mes, e playanan sin igual, hendenan amabel, kushina variá, kultura riku i herensia kultural outéntiko di nos isla.’


text:
Local
Home Local
Exitoso tayer internacional tocante potencial di conocemento tradicional pa reduci impacto di cambio di...
Entre 28 di november cu 2 di december 2022 e tayer internacional ‘Traditional Knowledge Solutions for Present and Future Climate Change Adaptation and Resilience...
Monumento di Botica Aruba lo haya un funcion nobo
Recientemente a inicia cu e di dos fase di e proyecto di Botica Aruba na Steenweg 19. Despues cu a tene un destaho...
ELMAR: JOHRAINE GIRON TA PROME PARTICIPANTE DI NOS EV CHARGEUP PILOT PROJECT
Oranjestad, Aruba – ELMAR a lansa su EV ChargeUp Pilot Project! E obhetivo di e proyecto aki ta pa ELMAR sigui desaroya un...
8 Mil pa haci autopsia: Autoridad a bisa famia di Arteaga cu e caso...
Oranjestad - Diahuebs durante oranan parti maint mayornan di e dama Elida Maria Arteaga cu a ser haya sin bida siman pasa na Savaneta,...
Full Stack Vision Foundation Gifts Refurbished Computers to YMCA Aruba in San Nicolas
San Nicolas --- The Full Stack Vision Foundation team met with Ms. Inki Geerman, Team Leader of the Y’s CARE Afterschool Program, at YMCA...
Mas di binti participante: Hyro Oduber a gana competencia di “plane spotting” na Aeropuerto
Dia 15 di october Aruba Airport Authority N.V. (AAA) orguyosamente a organisa su di tres “Spotter’s Day”. Desde 2018, Aeropuerto di Aruba a reconoce...
Den un evento di gala na embahada di Reino Hulandes pa promove Aruba… Edjean...
Dia 2 di december ultimo, artistanan Edjean Semeleer y Chris Kross a representa Aruba durante un evento di gala cu a tuma lugar na...
“Comparti Felicidad” Cu un Aguinaldo di “Bon Boluntad”
Aruba One Happy Island Lions Club ta coopera y sostene e proyecto aki. Pa e motibo aki ta invita comunidad pa hunto nos por...
Departamento di Asunto Social
Dia Internacional di Persona cu Limitacion 2022 Diasabra 3 di december tabata e dia special rond mundo pa pone atencion na e Persona cu Limitacion. E...
Aruba Bank ta reconoce empleadonan cu a destaca durante 2022
Oranjestad – 06 di december 2022 - Reconocemento di empleadonan di aña den cada departamento ta wordo scogi a base di ehecucion di trabou...


text:
ORANJESTAD,Aruba
Fundacion CINEARUBA ta haci un yamada na comunidad y comerciantenan pa yuda cu e desaroyo di talent di nos hobennan. Na maart di e aña aki un grupo di hobennan ta desea di representa Aruba na e competencia internacional di cine na Rotterdam, Hulanda.
E grupo di hobennan aki di cual nan pelicula a sali e miho pelicula di e proyecto di 48 ora organisa pa fundacion CINEARUBA lo bay representa Aruba na e competencia Filmapalooza unda tur pais lo competi contra otro pa e premio maximo cu tambe ta inclui e presentacion final na e prestigioso festival di cine ‘Cannes’ na Francia.
Ademas di e competencia e hobennan di Aruba lo ricibi diferente tayernan di cine, desde e parti tecnico, produccion y e parti empresarial. Un total di 12 tayernan creativo y educativo e hobennan lo por asisti. Den e programa tambe ta inclui un encuentro entre participantenan di Aruba, Bonaire, Corsou y Hulanda. Un encuentro cu diferente topiconan pa debati entre otro con pa reforsa e colaboracion entre e paisnan den reino. Tambe lo tin un presentacion di e peliculanan cortico di tur tres isla pa e publico di Aruba y e otro islanan residencia na Hulanda. Na final e hobennan di Aruba lo realisa conhunto cu esunan di Bonaire y Corsou un bishita na companianan y localidadnan di cine na Hulanda unda cu nan por haya mas informacion y un bista con cine ta wordo haci na Hulanda.
Personanan y companianan cu ta desea di aporta pa haci posibel cu cinco hoben por bay Hulanda na maart por haci un donacion via e portal di paypal: https://bit.ly/38ySTq7 of por haci un donacion directo via banco riba e cuenta di Fundacion CINEARUBA 2585730190 Aruba Bank. Pa mas informacion tocante e fundacion y su proyectonan por bishita e pagina web: www.cinearuba.com.


text: ORANJESTAD – E ta importante pa tur hende por purba compronde, cu e medidanan di lockdown y shelter in place pa sigura nos salud contra COVID19 a trece cune cu 80% di entrada di Aruba a cay afo. Den e situacion aki ta 37000 trahador nan entrada ta core peliger. Un grupo grandi di hende a bira desemplea di biaha. Gobierno di Aruba mester a actua di biaha pa asina por a yega na e yudansa y e fondonan necesario pa por brinda e yudansa aki. Presupuesto 2020 mester a wordo modifica pa crea espacio pa brinda e yudansa di FASE y pa negoshi chikito y mediano. Pa e motibo aki a pidi solidaridad di e empleado publico y di tur entidad relata na Gobierno pa por haya fondo necesario pa por brinda e yudansa aki di cual parti di e placa ta bin di e sosten di likidez cu Aruba ta haya como prestamo fo’i Hulanda. Aruba nunca a haya y awor den crisis tampoco lo bay haya yudansa sin cu nos no yuda nos mes promer. Sin esfuerso propio, nos no ta haya nada. Asina e ta y por lo pronto no lo cambia. Nos por rabia, nos por critica, nos por cuestiona, pero manera e dicho ta bisa, tanten cu bo ta biba bou pal’i kwihi, bo mester wanta di parha. Pesey laga nos percura pa compronde e situacion y traha hunto pa surpasa e crisis aki. Nos opcionnan debi na Aruba su finanzas, ta limita. Nos mester usa nos cabes y nos curason awor pa sali di e crisis aki sin caba di perde nos mes como Pais.


text:
Cuerpo Policial Aruba kier a concientisa y alabez avisa e pueblo di Aruba pa e fenomeno di “Mystery Shopping “cu ta lantando cabez un biaha mas.
Na aña 2020 Cuerpo Policial a haya casonan di Mystery Shopping. E tempo eynan recherche a haci nan investigacion pa cu esaki.
E aña aki un biaha mas kehonan a cuminsa drenta na Cuerpo Policial di e fenomeno aki un biaha mas.
T’asina cu KPA kier concientisa y avisa e pueblo di Aruba pa pone atencion pa cu esaki. E modus operandi ta como lo siguiente:
E persona cu ta asercabo pa traha p’e ta hack un cuenta di un otro persona y ta lanta placa for di dje. E persona ta wordo aserca via facebook pa un hende desconoci di un otro pais, cu ta propone na dje si e kier gana placa trahando pa nan compania.
E persona desconoci ta pidi e persona cu ta interesa den e trabou pa su cuenta di banco pa e por deposita e placa pa asina e por haci e compranan.
E placa cu supuestamente bo dunado di trabou ta pone ariba bo cuenta di banco, ela lanta di un otro cuenta di banco di otro hende. E persona cu haya e placa ariba su cuenta bancario su unico trabou ta di pasa pa un “Mystery Shopper” y bay cumpra I-tunes cards na diferente establecimento cu ta bende esaki.
Ora e tin e carchinan e mester djies manda e number (code) di e carchinan pa e persona desconoci aki via facebook. E persona tambe mester traha un rapport con ela haya e servicio di e lugar na unda e la cumpra e carchi etc. Suppose eta parti tambe di su trabao pa e por wordo paga pa su servicio.
Loke e persona no sa cu e placa cu a wordo poni riba su cuenta bancario a wordo horta for di cuenta di banco di un otro hende.
Asina e persona cu a kere cu e ta trahando pa un compania di afo ta bay over di trahado pa victima.
Basta persona local a bira victima/ sospechoso y a wordo deteni.
Pa es motibo aki KPA kier a manda e aviso aki pa tur hende tene bon na cuenta pa no cay den e trampa aki y paga tino pa no bira victima di “Mystery Shopping”.


text:
Aruba ta cla pa competi
E Weganan Sur Americano di Playa ta cla pa cuminsa
Aruba ta cla pa competi den e Weganan di Playa Sur Americano Rosario 2019
E prome grupo di atleta di Aruba a yega Rosario, Argentina pa e Weganan di Playa. Ya caba nan tur a entrena y conoce e complehonan Deportivo unda nan competencianan lo tuma lugar. Esaki ta e prome biaha cu un delegacion di Aruba lo competi na e Juegos de Playa Sur Americano Rosario 2019.
E Weganan Sur Americano di Playa di Rosario lo cuminsa for di dia majan diahuebs 14 di maart y lo termina e dia 23 di maart. Alrededor di 1500 atleta di 14 diferente pais cu lo competi den 13 diferente deportenan. Aruba lo ta participando den e deportenan di Beach Volleyball, Beach Tennis y Open Water. Den e parti di Beach Volleyball nos tin e atletanan Masculino Fransua Angela y Eddy Toro y den femenino nos tin Mali Rafini y Shekeva Jones hunto cu nan respective coachnan Elmerlindo Robles de Medina y Irald Phelipa. Den e Open Water Swimming nos lo tin e atleta Lucien Peterson bou guia di coach Davy Bisslik.
Otro siman lo biaha e duonan di Beach Tennis masculine y femenino representa pa e atletanan Sander Castro y Aksel Samardzic como tambe e duo femenino Maud Iza Celaire y Dominique Hopman.


text:
B’JAY i su ‘live band’ den pre-show pa Burna Boy
B’JAY i su ‘live band’ den pre-show pa Burna Boy
WILLEMSTAD: Tur hende ta den ‘gara’ total di Burna Boy, sinembargo Kòrsou mes lo keda representá dor di un artista hoben, potente i ku tur ingrediente pa bira un gran eksponente di músika urban. B’JAY ya ta bria riba Youtube ku 800k views i ta hopi popular pa entre otro Balaclava. E’la prepará un tremendo show ku su ‘live band’ i lo bin pa saka kara di Kòrsou. Di parti e tim di B’JAY por a komprondé ku ensayonan a kana tremendo i ku e hoben artista mes ta sumamente entusiasmá ku e oportunidat úniko aki ku sigur lo avansá su karera den e género. Dos siman pasá SUN SPLASH a anunsiá FMG (Family Money Gang) ku tambe lo ta den e pre-show line-up. FMG lo ta yegando for di Hulanda djaweps dia 27 di òktober atardi. FMG ta popular pa entre otro e kansion ‘Boot’ ku tin riba 2.7 mion views riba YouTube i ta kosechando un éksito rotundo den e ambiente dancehall, R&B i Hip Hop na Hulanda.
E pre-show ta mes ‘kayente’ ku e konsierto: FMG, B’JAY, MC Chris Strick, MC Don T, Dj Krokzz, Dj Fab i Dj Lambo. Ta pidi pa tur hende kuminsá forma liña di entrada alrededor di 6’or. Portanan lo habri 7’or di anochi; tene kuenta ku mester pasa dor di kontrol di seguridat na porta ku tambe ta rekerí tempu. Unabes paden, lo tin músika i ta kuminsá mesora ku e line-up, un tras di otro pa na final di e anochi Burna Boy presentá ku su live band!
Ta kòrda tur hoben ku mester ta kompañá pa un adulto. Ta pidi pa tur hoben kana ku nan ID durante di e konsierto. Mester bisa ku praktikamente tur sekshon VIP ta ‘sold out’- ku eksepshon di algun karchi mas p’e área ‘Location’- e área di mas grandi- ku ta e ‘standing’ dilanti di stage. Buska bo karchi pa sekshon general na tur punto di benta i riba caribbeanticketshop.com. SUN SPLASH, Key Caribe i Unique Productions ta invitábo p’e konsierto di BURNA BOY ku su banda aki na Kòrsou!


text:
Den LabdeMed tin algun speshalista, ku a gana un lugá di renombre.
Sr. Rudy A.E. Le Blanc, MMSc MBA
Direktor di Laboratorio, kímiko klíniko
Señor Le Blanc a risibí su Master diploma den Medical Science i a gradua den Clinical Chemistry na Emory University School of Medicine na Atlanta, Georgia, U.S.A. Na 2018 el a gradua den Master of Business Administration na Goizueta Business School di e mesun universidat.
Na 2012 señor Le Blanc a inisiá su karera komo direktor general na LabdeMed. Promé ku esei el a fungi e.o. komo miembro di staf i biokímiko klíniko na e departamentu Chemie/Haematologie di Landslaboratorium na kua e tabata enkargá spesialmente ku e organisashon di e aktividatnan poliklínika. Di 1993 te ku 2012 señor Le Blanc a okupá diferente posishon komo konsehero den maneho di laboratorio, direktor, miembro di staf i dosente na diferente instansha na Kòrsou, Aruba, Boneiru i Sürnam. Ademas e tabata responsabel pa Landslaboratorium Boneiru. Di 2003 te 2015 señor Le Blanc tabata hefe di laboratorio i konsehero na hòspital Fundashon Mariadal na Boneiru.
Señor Le Blanc ta registrá komo:
- Clinical Chemist na National Registry of Certified Chemists (NRCC).
- Clinical Laboratory Scientist na National Certification Agency for Medical Laboratory Personnel Inc.
- Medical Technologist na American Society of Clinical Pathologists.
Sr. Dr. Eddy G. Balentien
Imunólogo Klíniko
Na aña 1985 sr. Eddy Balentien a logra su grado di Master of Science den Imunologia Klíniko i mas despues na 1990, su grado di Doctor of Philosophy den Patologia Eksperimental na Emory University of Medicine na Atlanta, Georgia, U.S.A. El a kontinuá esaki ku un Fellowship in Clinical Immunopathology na Presbyterian University Hospital na Pittsburgh.
Di 1991 te 1999 Dr. Balentien tabata empleá komo hefe di e departamentu Imunologia na Laboratorio Nashonal. For di su inisio na LabdeMed e ta enkargá ku Investigashon & Desaroyo, meskos tambe ku garantia di kalidat.


text:
Minister Endy Croes:
ORANJESTAD – Manera ta conoci durante di e ultimo temporada tabatin hopi inkietud den enseñansa na Aruba. Un tema hopi popular den enseñansa y den pueblo ta e werksters di SKOA. Diabierna Minister di Enseñansa y Deporte Endy Croes a logra a traves di Conseho di Minister pa yega na un Ministerraad besluit (MB) pa forma un comision pa atende cu e inkietud cu tin riba e tema aki. E prome reunion cu e comision ta tuma luga e siman aki pa den cual lo haci e peticion pa den 30 dia nan presenta conseho y solucion concreto.
Segun Minister Croes, e comision lo consisti di diferente departamento, entre otro Departamento di Finanzas, Departamento di Recurso Humano (DRH), Directie Wetgeving en Juridische Zaken (DWJZ), Centrale Accountantsdienst Aruba (CAD), Stichting Katholiek Onderwijs Aruba (SKOA) y di Ministerio ta apunta dos persona: un register accountant y un hurista, di e forma aki por tin un bon ‘draagvlak’ pa atende cu e tema.
E dos puntonan di interes segun Minister Croes ta: (1) con lo mester sigui paga e werkster nan y (2) claridad riba e suma di mas o menos 5 miyon florin mensual cu e stichting no a ricibi mas di financien, cu tabata paga e primanan na belastingkantoor
Basa riba e comision aki e mandatario lo desea pa den 30 dia e ricibi e recomendacionnan final pa soluciona e problema aki na un manera structural y sostenibel bayendo dilanti.


text:
KOMUNIKADO DI KUERPO POLISIAL KÒRSOU Polis ta alkansabel via app (5242480) i numbernan akustumbra
KOMUNIKADO DI PRENSA 244 / 2020
26 yüni 2020
Polis ta alkansabel via app (5242480) i numbernan akustumbra
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku e diferente kasonan di sendementu di kandela, destrukshon i
sakeonan di último dianan, Kuerpo Polisial huntu ku su partnernan ta asumiendo su
responsabilidat di restablesé òrdu i e sentido di trankilidat bek den nos komunidat.
Ya kaba a detené un kantidat di sospechoso ku a hasi nan mes kulpabel na e aktonan
aki i ketu bai tin mas detenshon pendiente.
Polis ta alerta i ta reakshoná inmediatamente riba situashonnan ku por bira posibel
menasa pa nos sosiedat.
No ta tolerá bou di ningun sirkunstansia ningun akto kriminal ni ningun atentado
kontra òrdu públiko òf seguridat di nos nashon.
Kuerpo Polisial ta keda hasi un súplika na komunidat, pa den kasonan ku bo nota un
situashon sospechoso den bo alrededor, pa notifiká polis mesora.
Di e manera aki nos por evitá ku situashonnan ta sali for di man.
Por tuma kontakto ku polis via e number di app 5242480 òf e numbernan di telefòn
917 i den kasonan di urgensia, 911.
Si bo ta deseá di keda anónimo, por yama e number 108.


text:
Informantenan clave di DIARIO a trece dilanti cu politiconan di Aruba tin e deber di prepara Aruba pa e realidad. Mester splica pueblo e berdad, pasobra ta masha dificil pa na e momento aki den un conflicto mundial, haya un solucion pa loke mester a spera na Aruba.
Aruba tabata sa pakico Maduro tabata kier refineria
Nicolas Maduro tabata tin un motibo cu e tabata kier a habri posibilidad pa Venezuela tin un refineria na Aruba. Gobierno di Aruba tabata bon na haltura di e situacion dificil cu Maduro tabata aden na momento cu el a firma e acuerdo pa Venezuela ya cu e tempo ainda e tabata haci y deshaci cu e compania.
Na momento cu a firma e acuerdo cu Maduro, gobierno anterior tabata sa cu Maduro no tabata mantene su propio refinerianan y tampoco tabatin placa pa inversionnan cu e mester a haci pa mantene y sigura continuacion di su contracto pa e refineria na Curaçao.
Maduro tabata yega na acuerdo cu paisnan rond Caribe pa entrega petroleo barata y warda petroleo na diferente isla pafo di Venezuela.
E motibo tabata e debenan cu Venezuela tabatin a base di gastonan grandi cu Maduro tabata crea a Venezuela pero tambe debenan cu e no por a paga na companianan cu nacionalisacion di petroleo na Venezuela a crea.
Maduro tabata tin acuerdonan pisa cu Cuba cu tabata haya petroleo pa asisti cu poder militar pa mantene regimen Maduro na mando. Rusia y China tabata demanda siguridad pa entrega di petroleo y vigilancia di nan interesnan den e situacion cu Maduro a crea y a causa medida di Merca.
Na momento cu Maduro a firma e acuerdo cu Aruba e no tabata tin placa pa mantene refinerianan na Venezuela cu no por a produci pa cumpli cu demanda di paisnan.
Guaidó cu prioridad hopi halto na Venezuela
Si Presidente Guaidó reemplasa Maduro na e puestonan administrativo cu Maduro ta mantene actualmente na Venezuela, su prome prioridad lo bira pa rehabilita tur e refinerianan na Venezuela, subi e produccion na Venezuela y asina sigura trabou y adelanto economico y social pa Venezuela.
Den e situacion cu Guaidó lo haya mando di Venezuela cu ayudo di tur gremio y sigur sindicatonan, ta dificil pa e bisa cu e prome entrada lo ta pa rehabilita e refineria di Aruba di cual e gasto total no ta conoci.
E segundo parti di e proyecto, manera na diferente ocasion a ser bisa, tabata destina pa dicidi cuanto placa e proyecto lo costa finalmente.
Esey ta haci cu e proyecto por tin necesidad di un inversion asina halto cu na e momentonan aki, den e situacion mundial cu a surgi, no ta haya compania pa realisa.
E refineria di Aruba no tabata den operacion y mester di placa pa pone refina azeta, pues produci y duna resultado directo na inversionistanan cu mester hinca placa tambe na Venezuela.
Mester sinta na mesa cu Citgo pa compromiso
Despues di un posibel cambio na Venezuela, Aruba lo mester sinta na mesa atrobe cu Citgo bou liderazgo di Guaidó cu siguransa total pa futuro.
Informantenan a ripiti loke nan a trece dilanti hopi bes, cu Aruba tabata sa cu e ta drenta un aventura na 2016 ora el a firma e contracto cu Maduro cu ya tabata den problema serio na Venezuela y cu mundo liber.
E presentacion di Camara di Comercio pa Aruba bira un centro pa warda productonan di Citgo y tambe distribui productonan di Citgo cu lo por keda riba mercado Arubano, ta loke ta factibel na e momentonan aki.
“E refineria di antes no ta presente mas. Loke tin actualmente mester di hopi placa pa drecha y na e momentonan aki Venezuela no por duna prioridad na Un Biyon casi pa Aruba”, expertonan a sigura DIARIO.
Nan ta considera cu ta di importancia pa den Parlamento di Aruba discuti e situacion nobo cu Aruba ta pasa aden y ki compromiso por ser alcansa na momento cu cambio mester presenta na Venezuela y e situacion stabilisa.
“Cambio mester bin. Di un banda of otro. Venezuela no por keda den e situacion actual y gremionan di Venezuela lo subi caya hunto cu Presidente Juan Guaidó y su aliadonan pa enfrenta Maduro y su grupo local y internacional,” expertonan a bisa DIARIO.
Nan a indica cu awe mundo politico mester mustra Aruba e realidad. Cada dia cu pasa ta un dia perdi pa Aruba manera nan a mustra.


text:
Kolegio elektoral 2023
Den 2023, Hulandesnan na Boneiru, Sint Eustatius i Saba, meskos ku hulandesnan ku ta biba na e parti Oropeo di Hulanda, por tin influensia riba konstitushon di Eerste Kamer. Pa kada isla lo tin un asina yamá kolegio elektoral pa Eerste Kamer. E kolegionan elektoral aki ta konsistí di representante di pueblo di entidatnan públiko, ku miembro di estadonan provinsial i kolegio elektoral pa votadonan Hulandes den eksterior lo vota pa miembronan di Eerste Kamer.
Eerste Kamer ta deliberá i vota riba proyekto di lei ku Tweede Kamer ya a aprobá. Den Tweede i Eerste Kamer ta tuma desishon tokante di e tres entidatnan públiko. Ora ku influensiá e konstelashon di Eerste Kamer, den forma indirekto ta influensiá tambe e desishonnan ku ta tuma ei den.
Dia di postulashon
E dia di postulashon pa kandidato pa kolegio elektoral pa Boneiru, Sint Eustatius i saba ta riba djaluna 30 di yanüari. Riba e dia aki a kandidatonan ta entrega un lista di kandidato na Entidat Públiko/Registro Sivil. Banda di esaki e siguiente eksigensianan ta konta pa postulashon di kandidato:
Postulashon pa kandidato
Nashonalidat hulandes ta un eksigensia pa forma parti di kolegio elektoral. E persona mester ta residente di e entidat públiko, mester tin por lo ménos diesocho aña di edat i no mester ta ekskluí di e derecho di voto.
Lista di kandidato
E listanan di kandidato mester ta entregá dor di partidonan polítiko i kandidato individual riba 30 di yanüari 2023 entre 9 or di mainta i 5 or di atardi na konseho supremo elektoral di e entidat públiko pa elekshon di miembro pa kolegionan elektoral. E kandidatonan por hasi esaki riba 30 di yanüari na:
Bonaire
- Passangrahan, Plasa Reina Wilhelmina 1, Tel: +599 717 5332
Sint Eustatius
- Census Office, Chapel piece Road 1, Tel: + 599 318 2497
Saba
- Census Office, Power Street 1, Tel: +599 416 3497
Deklarashon di sosten
Tambe partidonan polítiko mester entregá pa kada distrito elektoral (entidat públiko), un kantidat mínimo di dies deklarashon di sosten huntu ku e postulashon pa kandidato pa e elekshon di miembro di kolegio elektoral pa Eerste Kamer. E deklarashonnan ta firmá pa votadónan ku ta bibá den e distrito elektoral (entidat públiko) na unda ta entregá e lista di kandidato. E votadó ku ta sostené partisipashon di un partido polítiko na e elekshon por entregá un deklarashon di sosten. Esaki por dor di yena un formulario pa esaki na Entidat Públiko/Registro Sivil durante orario di trabou. Tambe e persona mester identifiká su mes na e ámtenar di Entidat Públiko. Votadónan por entregá e deklarashon di sosten for di djaluna 16 di yanüari te ku djaluna 30 di yanüari 2023.
Depósito di garantia
Pa kada lista di kandidato ku entregá na un di e entidatnan públiko, mester depositá un bòrg di 225 USD na entidat públiko. Riba e dia despues di postulashon pa kandidato, konseho supremo elektoral lo tin un seshon pa kontrolá tur eksigensia pa postulashon di kandidato na kada distrito elektoral. Lo entregá e bòrg bèk na momentu ku konseho supremo elektoral konfirmá resultado di elekshon i resultá ku e kantidat di voto di e lista ta por lo ménos 75% di e kuota elektoral. Mester depositá e bòrg riba e kuenta di banko destiná pa esaki di entidat públiko:
Esaki ta bo chèns pa kontribuí. Postulá bo mes komo kandidato pa kolegio elektoral riba 30 di yanüari, i yuda elegí e miembronan di Eerste Kamer.


text:
Mi kier check si mi peticion a drenta?
Pa haya sa si dokter a manda bo peticion e ta bon pa bo mes pidi dokter un copia di e peticion of pa bo tin un copia di bo peticion. E ora AZV por check sigur ki dia el a drenta. E peticion ta wordo evalua door di un comision independiente, esta e “Commissie Grensoverschrijdende Zorg” (CGZ). Despues di evalua e peticion, CGZ ta duna un conseho na AZV. Den mayoria caso, AZV ta tuma e conseho over di CGZ. Ora cu bo haya un aprobacion di AZV, esaki ta nifica cu AZV ta bay regla e afspraak, biahe y estadia pa e asegurado y su acompañante social. E asegurado ta bay e pais cu AZV ta indica.
Unda mi ta bay?
Bo ta bay e pais cu AZV asigna bo. AZV ta traha cu Corsow, Colombia, Hulanda y Merca.
Ki dia mi ta bay exterior?
Na momento cu AZV ricibi tur informacion di e clinica den exterior incluyendo e confirmacion di e afspraak y plan di tratamento.
Ki dia mi ta haya e begeleidersbrief (carta pa trabou)?
E begeleidersbrief ta wordo duna despues cu e cita (cu e hospital den exterior) ta conoci, e ticketnan a wordo cumpra (door di AZV) y tur detaye rond di e biahe a wordo confirma. Den futuro cercano lo e asegurado por wak esaki den e app di AZV.
Dicon mi mester keda asina largo den exterior?
E duracion di bo tratamento medico ta depende di bo malesa y con bo curpa reacciona riba e tratamento cu ta wordo duna.
Unda mi ta bay keda?
Ta depende di cua pais AZV mandabo, ora e departamento di Cuido Medico den Exterior ricibi tur informacion, lo bo haya esaki.
Cuanto placa mi ta haya di AZV?
E aporte financiero di AZV (daggeldvergoeding) ta un suma di entre $5 pa $10 pa dia y ta wordo duna na e pashent cu no ta interna den hospital. E aporte ta pa yuda cubri e gastonan di cuminda y awa.
Mi ta wordo busca na airport?
No. Cada pashent y of su acompañante social mes ta responsabel pa nan transporte. AZV ta duna e suma di $40 un solo biaha como un ayudo den e gastonan di transporte.
Mi por biaha despues di e fecha (periodo) indica door di e specialista?
Bo tin cu papia cu bo specialista y e por informa AZV si bo mag di biaha despues di e fecha cu el a indica riba e peticion pa AZV.
Kico tur AZV ta regla pa mi como pashent?
AZV ta regla e cita cu e hospital, e ticket di biahe, e hotel of apartamento pa keda. Tambe e aporte financiero di AZV pa e pashent cu no ta interna den hospital. Ora un pashent ta interna den hospital, e ta haya tur cuido den hospital incluyendo cuminda y bebida. Durante e dianan cu pashent ta interna den hospital, su persona no ta ricibi e aporte financiero.
Kico ta e sumanan di aporte financiero (daggeldvergoeding) pa pashent?
Colombia / Corsow / Merca
Asegurado 4 te cu 12 aña: $ 5 pa dia.
Asegurado > 13 aña: $10 pa dia.
Hulanda
Asegurado 4 te cu 12 aña: € 5 pa dia.
Asegurado > 13 aña: € 10 pa dia.
Kico tur AZV ta regla pa e acompañante social?
AZV ta regla e ticket pero e acompañante social tin un aporte propio di 300 florin. AZV a cubri e hotel of apartamento pa keda. E acompañante social ta responsabel pa su mesun cuminda y awa durante estadia. Adicionalmente AZV ta recomenda pa e acompañante social cumpra un seguro di biahe ya cu cualkier emergencia medico di e acompañante social no ta wordo cubri door di AZV.
Con e proceso ta ora mi kier cambia di acompañante social?
Cambio di acompañante ta posibel, sin embargo AZV no ta paga e ticket di biahe pa e segundo (of mas) acompañante. Den caso cu bo tin e intencion di cambia di acompañante, avisa esaki adelanta na e Departamento di Cuido Medico den Exterior di AZV. E ora AZV por tene cuenta cu esaki ora di traha e cartanan di garantia.
Mi ta den exterior y mi mester di ayudo di AZV. Con mi por tuma contacto?
Bo ta manda nos un email na: mu@uoazv.aw


text:
Resientemente Tourism Corporation Bonaire (TCB) a hasi un
investigashon estilo ‘quick scan’ pa pronostiká e temporada di verano ku ta kuminsá mas òf
ménos na mitar di luna di mei 2022 i ta dura te sèptèmber 2022. Tradishonalmente nan ta
konsiderá e lunanan di verano komo ‘low season’ pa Boneiru i área karibense. Sinembargo TCB
ta verwagt mihó resultadonan di verano kompará ku e sifranan di promé ku e pandemia.
Segun Expedia, partner turístiko di Boneiru, 81% di e biaheronan tin intenshon di bai por lo
ménos ún biaha ku vakansi den e promé i e di dos mitar di 2022 ku nan famia i amigunan. Tres
di e sinku biaheronan ta dispuesto pa paga gastu èkstra pa hasi nan biahe mas sostenibel. 49%
a bisa ku nan lo skohe un destinashon ménos drùk pa redusí e efektonan di sobre-turismo. TCB
ta reakshoná riba e demanda ‘niche’ akí pa medio di reposishoná Boneiru i su esfuersonan di
komunikashon pa mustra nos balor i pa kumpli ku e deseo ‘niche’ di e biahero.
TCB a mira un bahada leve na luna di desèmber 2021 komo konsekuensia di Ómikròn i otro
faktornan, pero a konstatá tambe un oumento fuerte di e reservashonnan pa e promé seis
lunanan di aña 2022. For di luna di mei 2022 e perspektivanan di TCB pa e 3 lunanan binidero ta
positivo: 76,7% mas haltu ku aña pasá. E perspektivanan mas importante pa kresementu ta
keda registrá for di merkadonan, manera Canada, Bélgika, Suisa, Alemania, Merka i Hulanda.
Tuma nota: e perspektivanan ta basá riba pasashinan ku avion efektivamente kumprá pa bin
Boneiru.
‘Nos ta sumamente kontentu di por lansa nos esfuersonan nobo di komunikashon riba nos
merkadonan primario. Na e momentu akí nos ta intensivá nos kolaborashon ku partnernan
manera American Airlines, Delta i United, miéntras nos ta inspirá i invitá biaheronan riba henter mundu pa bin eksperensiá nos kultura lokal, nos naturalesa, nos patrimonio i nos hendenan’, segun direktor di TCB, Miles B M Mercera.
E esfuersonan di TCB ta enfoká riba e merkado norteamerikano i nan ta basá riba un tempu di
espera di 115 dia konforme e komportashon di reservashon di e biahero merikano. Na fin di
luna di mei 2022 TCB ta lansa un kampaña amplio di ‘branding’ pa Boneiru den region
norteamerikano, ku enfoke riba merkadonan importante manera Florida, Connecticut, Illinois,
Indiana, Michigan, Minnesota, New Jersey, Ohio, Pennsylvania, Wisconsin, New York, Atlanta i
Houston. E meta ta pa inspirá hendenan pa biaha pa Boneiru den e di dos mitar di 2022.
Pa stimulá e reservashonnan i biahamentu mas aleu durante e lunanan di verano,
resientemente TCB a anunsiá e Siman di Ròm Boneiru ku lo tuma lugá for di 14 te 17 di yüni
- Pa mas informashon: https://www.bonairerumweek.com/


text:
Kralendijk - A hiba un persona for di e sitio di pasa angua na Kompleho Deportivo Jorge Nicolaas pa opservashon na Fundashon Mariadal despues ku e persona a haña un reakshon riba un tèst ku un kantidat chikitu di bakuna, un dósis di prueba. Esei a pasa ayera mainta. E persona a bandoná hòspital ayera tardi. Pa motibu di e historia médiko, den konsulta ku e persona a disidí pa duna un kantidat chikitu di e bakuna. Dòkter a hasi esaki den e ofisina di dòkter na e kompleho deportivo.
Meta tabata pa mira si ta bon pa pasa e persona angua ku e kantidat normal di bakuna. Sinembargo e dósis di prueba ku e persona a haña, a duna un reakshon. Despues di esei, e dòkter segun reglanan médiko di RIVM pa e bakuna akí, a trata e persona na e sentro deportivo. Segun e reglanan akí, e persona mester a bai hòspital tambe pa opservashon.
Loke a pasa ayera, ta laga mira kon importante ta pa yena e deklarashon di salú bon. Si un hende tin un historia médiko, e dòkter por deliberá ku e persona na e sitio di pasa angua kiko tin ku hasi. E kòmbersashon aki ta tuma lugá promé ku e persona pasa angua. E deklarashon di salú ta importante tambe pasobra a base di esei, e dòkter ta huzga si ta nesesario pa tuma medida komo prekoushon. Esei a pasa ayera tambe.


text:
KRALENDIJK – Djarason último den stadion di Kralendijk na Playa, a kontinuá e kampionato di futbòl organisá pa FFB. Ta trata aki e di 4 partido kaminda e ekipo di Uruguay di Antriol Pariba a topa ku Real Rincon di Rincon. Ámbos ekipo pa promé bes a topa otro i tabata un partido bon balansá ku atakenan di tur dos banda. Lacey Pauletta na di 32 minüt den e promé tempu a probechá di un tiru liber ku el a haña i ta habri e markadó 1-0 pa Real Rincon. Esaki ta e skor ku e partido a bai sosegá kuné tambe.
Den e di dos mitar, na di 56 minüt Robert Frans ta oumentá e bentaha despues di a kobra un tremendo tiru liber i ta hasi e partido 2-0 pa Real Rincon. Despues di 3 minüt e ekipo di Uruguay ta korta bentaha i ta hasi e wega 2-1 despues di a haña un pinalti ku a keda kobrá pa Van de Vaart. Jairo Clarenda na di 81 minüt ta kaba ku e speransa di Uruguay ora ku el a hinka un gol pa Real Rincon i hasi e partido 3-1. Esaki tabata skor ku e partido a finalisá kuné tambe. Rèfri ku a dirigí e partido ta Ashier Martines. E kampionato ta sigui awe djabièrnè anochi, na momentu ku Estrellas i Vitesse topa otro den Stadion di Playa pa 8or.


text:
Theo Heiliger (UP) i William Marlin (NA) a firma akuerdo di gobernashon.
Tur kos ta indiká ku ya tin un akuerdo di gobernashon entre e dos partidonan mas grandi na St.Maarten, despues ku elekshon pa parlamentu a tuma lugá djaluna. E partidonan UP di Theo Heiliger ku a saka 5 asiento lo a yega na un akuerdo ku William Marlin di National Alliance ku tambe a saka 5 asiento. Ta projektá ku e partido di William Marlin lo haña e kartera General i Minister President, huntu ku kartera di Finansas, mientras ku UP di Heiliger lo haña entre otro minister di Hustisia i Plenipotensiario. E votonan personal a keda repartí di e siguiente forma bou di e diferente kandidatonan : UP Theo Heyliger – 1426 votes Franklin Meyers – 610 Sidharth Bijlani-Cookie – 243 Claret Connor – 231 Jules James – 207
NA William Marlin – 775 Silveria Jacobs- 778 Christophe Emmanuel – 258 Rudolphe Samuel – 211 Irion Ardwell – 190
USP Frans Richardson – 488 Chanel Brownbill – 428 Silvio Matser – 347
DP Sarah Wescot-Williams – 444 Emil Lee – 667


text:
A 'hack' sistema di Ministerio di BPD.
Malechornan a ‘hack’ e sistema di ministerio di Maneho di Gobernashon Planifikashon i Servisionan Publiko mihó konosí komo BPD. E atake sibernetiko, yamá ‘Randsomeware’ a afektá e sistema di BPD i a lòk tur e ‘file-nan’ digital di e ministerio. E situashon ta hopi serio debí ku a blòkia tur funshonamentu, transakshonnan i korespondensia di e aparato publiko. Loke ta hasi e situashon mas fèrfelu ta ku e sistema di ‘back-up’ tambe a keda afektá. Entretantu Minister Armin Conquet ku ta responsabel pa e ministerio a kuminsá
ku ehersisionan pa mira kon por remediá e situashon mas pronto posibel. No ta konosí ainda kiko e ‘hacker-nan’ ta eksihí komo rekompensa. Minister Conquet a keda pa duna mas informashon tokante e situashon den e dianan ku ta sigui.


text:
Departamento di Aduana a reuni hunto cu miembronan di prensa pa duna informacion tocante di e
trabounan c uta sosode na afdeling Vrijmaking.
E trabounan c uta sosode na afdeling Vrijmaking ta lo siguiente:
Control di carga den containers
Terreindienst
Containerscan
VCP program
Pa un cliente por pidi servicio di un douane ambtenaar e lo tin di comply cu lo siguiente:
Brokers mester hasi petición pa haña servicio di un Douane ambtenaar di dialuna pa
diabierna pa habri container
Mester percura pa tin tur papel “in orde” (aangifte, factura y permiso di importación y
rechten mester ta paga).
Na momento cu e cliente comply cu e puntonan ariba menciona, e klantcoordinator lo
registra e petición den e schedule y un douane ambtenaar lo wordo asigna. Si e cliente no tin
e papelnan kla e lo perde su beurt, te na momento cu e tin tur su papelnan in orde.